“IARSCRÍBHINN I

An liosta dá dtagraítear in Airteagal 3 den Rialachán seo

LIOSTA ÍTIMÍ DÉ-ÚSÁIDE

Leis an liosta seo, cuirtear chun feidhme rialuithe dé-úsáide arna gcomhaontú go hidirnáisiúnta, lena n-áirítear Comhshocraíocht Wassenaar, an Córas um Rialú na Teicneolaíochta Diúracán (MTCR), Grúpa na Soláthróirí Ábhar Núicléach (NSG), Grúpa na hAstráile agus an Coinbhinsiún maidir le hAirm Cheimiceacha (CWC).

AN CLÁR

Nótaí

Acrainmneacha agus giorrúcháin

Sainmhínithe

Catagóir 0 Ábhair núicléacha, saoráidí núicléacha agus trealamh núicléach

Catagóir 1 Ábhair speisialta agus trealamh gaolmhar

Catagóir 2 Próiseáil ar ábhair

Catagóir 3 Leictreonaic

Catagóir 4 Ríomhairí

Catagóir 5 Teileachumarsáid agus “an tslándáil faisnéise”

Catagóir 6 Braiteoirí agus léasair

Catagóir 7 Loingseoireacht agus eitleonaic

Catagóir 8 Cúrsaí muirí

Catagóir 9 Aeraspás agus tiomáint

NÓTAÍ GINEARÁLTA A GHABHANN LE hIARSCRÍBHINN I

1. Maidir le rialú earraí atá deartha nó atá modhnaithe chun úsáide míleata, féach an liosta nó na liostaí ábhartha de rialuithe maidir le hearraí míleata atá á choimeád nó á gcoimeád ag na Ballstáit iad féin. Aon tagairt ar bith san Iarscríbhinn lena ndeirtear “FÉACH FREISIN RIALUITHE MAIDIR LE hEARRAÍ MÍLEATA”, is ag tagairt do na liostaí sin atá sí.

2. Níor cheart go ndéanfaí cuspóir na rialuithe atá san Iarscríbhinn seo a shárú toisc aon earraí neamhrialaithe (lena n-áirítear gléasra) a bheith á n-onnmhairiú, a bhfuil comhpháirt rialaithe amháin nó níos mó ann, nuair is í an chomhpháirt rialaithe nó nuair is iad na comhpháirteanna rialaithe sin príomheilimint na n-earraí agus nuair is féidir an chomhpháirt sin nó na comhpháirteanna sin a bhaint nó a úsáid chun críche eile. : Agus é á mheas arb í an chomhpháirt rialaithe nó arb iad na comhpháirteanna rialaithe príomheilimint an earra, ní mór an chainníocht, an luach agus an saineolas teicneolaíochta atá i gceist a chur san áireamh, chomh maith le cúinsí speisialta eile lena bhféadfaí a shuíomh gurb í an chomhpháirt rialaithe nó gurb iad na comhpháirteanna rialaithe príomheilimint na n-earraí atá á bhfáil.

3. Leis na hearraí atá sonraithe san Iarscríbhinn seo, áirítear earraí nua agus earraí athláimhe araon.

4. I gcásanna áirithe, is de réir ainm agus uimhir CAS a liostaítear ceimiceáin. Beidh feidhm ag an liosta maidir le ceimiceáin a bhfuil an fhoirmle struchtúrach céanna acu (lena n-áirítear hiodráití) is cuma an t-ainm atá orthu ná an uimhir CAS atá acu. Léirítear na huimhreacha CAS ionas go bhféadfar ceimiceán áirithe nó meascán áirithe a shainaithint, gan spleáchas d’ainmníocht. Ní féidir uimhreacha CAS a úsáid mar aitheantóirí uathúla toisc go bhfuil uimhreacha difriúla CAS ag foirmeacha áirithe de na ceimiceáin a liostaítear, agus toisc go bhféadfadh uimhir dhifriúil CAS a bheith ag meascáin a bhfuil ceimiceán atá sa liosta iontu.

NÓTA MAIDIR LEIS AN TEICNEOLAÍOCHT NÚICLÉACH (NTN)

(Le léamh le chéile le roinn E de Chatagóir 0.)

An “teicneolaíocht” sin a bhaineann go díreach le haon earra atá rialaithe i gCatagóir 0, déantar í a rialú de réir fhorálacha Chatagóir 0.

An “teicneolaíocht” sin atá ann chun earraí atá faoi rialú “a fhorbairt”, “a tháirgeadh” nó “a úsáid”, leanann sí de bheith faoi rialú, fiú nuair is infheidhme í maidir le hearraí neamhrialaithe.

Nuair a cheadaítear earraí a onnmhairiú, údaraítear go n-onnmhaireofaí freisin chuig an úsáideoir deiridh céanna sin, an “teicneolaíocht” íosta is gá chun na hearraí sin a shuiteáil, a oibriú, a chothabháil agus a dheisiú.

Ní bheidh feidhm ag na rialuithe maidir le haistriú “teicneolaíochta”, i ndáil le faisnéis “atá san fhearann poiblí” ná maidir le “taighde bunúsach eolaíoch”.

NÓTA GINEARÁLTA MAIDIR LE TEICNEOLAÍOCHT (NGT)

(Le léamh in éineacht le roinn E de Chatagóir 1 go Catagóir 9.)

Onnmhairiú na “teicneolaíochta” sin atá “riachtanach” chun earraí a rialaítear i gCatagóir 1 go Catagóir 9 “a fhorbairt”, “a tháirgeadh” nó “a úsáid”, déantar é a rialú de réir fhorálacha Chatagóir 1 go Catagóir 9.

Leanann an “teicneolaíocht” sin atá “riachtanach” chun earraí atá faoi rialú “a fhorbairt”, “a tháirgeadh” nó “a úsáid”, de bheith faoi rialú, fiú nuair is infheidhme í maidir le hearraí neamhrialaithe.

An “teicneolaíocht” sin arb í an teicneolaíocht íosta í is gá chun suiteáil, oibriú, cothabháil (seiceáil) agus deisiúchán na n-earraí sin nach bhfuil faoi rialú nó a n-údaraítear a n-onnmhairiú, ní bheidh feidhm ag aon rialuithe ina leith.

: Ní chumhdaíonn an méid sin an “teicneolaíocht” sin atá sonraithe in 1E002.e., 1E002.f., 8E002.a. ná in 8E002.b.

Na rialuithe maidir le haistriú “teicneolaíochta”, ní bheidh feidhm acu maidir le faisnéis “atá san fhearann poiblí” ná maidir le “taighde bunúsach eolaíoch”, ná maidir leis an bhfaisnéis íosta is gá le haghaidh iarratas paitinne.

NÓTA GINEARÁLTA MAIDIR LE BOGEARRAÍ (NGB)

(Tá sáraíocht ag an nóta seo ar aon rialú i roinn D de Chatagóir 0 go Catagóir 9.)

Ní rialaítear le Catagóir 0 go Catagóir 9 den liosta seo “bogearraí” atá:

a. Ar fáil i gcoitinne don phobal toisc: 1. Iad a bheith á ndíol ón stoc, gan srian, ag pointí miondíola, ar na slite seo a leanas: a. Thar an gcuntar; b. Idirbhearta tríd an bpost; c. Idirbhearta leictreonacha; nó d. Idirbhearta ar an nguthán; agus 2. Tá siad deartha le go mbeidh an t-úsáideoir é féin in ann iad a shuiteáil gan gá lena thuilleadh mórthacaíochta ón soláthróir; nó : Ní dhíolmhaítear “bogearraí” atá sonraithe i gCatagóir 5 — Cuid 2 (“An tSlándáil Faisnéise”) le hiontráil a. den Nóta Ginearálta maidir le Bogearraí.

b. “San fhearann poiblí”.

NA hACRAINMNEACHA AGUS NA GIORRÚCHÁIN A ÚSÁIDTEAR SAN IARSCRÍBHINN SEO

Aon acrainm nó giorrúchán a mbaintear úsáid as mar théarma sainmhínithe, gheofar sainmhíniú air in ‘Sainmhínithe ar Théarmaí a Úsáidtear san Iarscríbhinn seo’.

Acrainm nó giorrúchán Ciall ABEC Coiste na nInnealtóirí um Imthacaí Fáinneacha AGMA Comhlachas Meiriceánach na Monaróirí Giaranna AHRS córais tagartha maidir le treoshuíomh agus treo AISI An Institiúid Mheiriceánach um Iarainn agus um Chruach ALU aonad loighce agus uimhríochta ANSI An Institiúid Mheiriceánach um Chaighdeáin Náisiúnta ASTM An Cumann Meiriceánach um Thástálacha agus um Ábhair ATC rialú na haerthráchta AVLIS deighilt iseatóp le léasar gaile adamhaí CAD dearadh ríomhchuidithe CAS Seirbhís na gCoimrithe Ceimiceacha CCITT An Coiste Comhairliúcháin Idirnáisiúnta um Theileagraif agus um Theileafóin CDU aonad rialaithe agus taispeána CEP earráid chiorclach dhóchúil CNTD deascadh teirmeach trí núicléatú rialaithe CRISLA imoibriúchán ceimiceach trí léasar-ghníomhachtú atá iseatóp-roghnaíoch CVD deascadh ceimiceach gaile CW cogaíocht cheimiceach CW (do léasair) tonn leanúnach DME trealamh tomhaiste achair DS soladaithe ó thaobh an treo de EB-PVD deascadh fisiceach gaile trí léas leictreoin ACE Aontas Craolacháin na hEorpa ECM meaisíniú leictriceimiceach ECR athshondas cioglatróin leictreoin EDM meaisíní díluchtaithe leictreacha EEPROM cuimhne inléite amháin atá in-ríomhchláraithe agus in-léirscriosta go leictreach EIA Comhlachas na dTionscal Leictreonach EMC comhoiriúnacht leictreamaighnéadach ETSI Institiúid Eorpach na gCaighdeán Teileachumarsáide FFT Trasfhoirm Tapa Fourier GLONASS córas domhanda um loingseoireacht satailíte GPS córas suite domhanda HBT trasraitheoirí heitrea-dépholacha HDDR taifeadadh digiteach ard-dlúis HEMT trasraitheoirí ard-shoghluaiseachta leictreon EESI An Eagraíocht Eitlíochta Sibhialta Idirnáisiúnta IEC An Coimisiún Idirnáisiúnta Leictriteicniúil IEEE Institiúid na nInnealtóirí Leictreacha agus Leictreonacha IFOV réimse radhairc meandrach ILS córas ionstraimí um thuirlingt IRIG an grúpa idir-réimse ionstraimíochta ISA atmaisféar caighdeánach idirnáisiúnta ISAR radar cró shintéisigh inbhéartaigh ISO Eagraíocht Idirnáisiúnta na gCaighdeán ITU An tAontas Idirnáisiúnta Teileachumarsáide JIS Caighdeán Tionsclaíoch na Seapáine JT Joule-Thomson LIDAR aimsiú agus raonáil solais LRU aonad atá in-athsholáthraithe sa líne MAC cód fíordheimhnithe teachtaireachtaí Mach cóimheas idir luas rud ar leith agus luas na fuaime (dála Ernst Mach) MLIS deighilt iseatópach mhóilíneach le léasar MLS córais mhicreathoinne tuirlingthe MOCVD deascadh ceimiceach orgánaimhiotalach gaile MRI íomháú athshondais mhaighnéadaigh MTBF meán-am idir theipeanna Mtops aon mhilliún oibríochtaí teoiriciúla sa soicind MTTF meán-am go teip NBC Núicléach, Bitheolaíoch agus Ceimiceach NDT tástáil neamhscriosach PAR radar ascnaimh bheacht PIN uimhir aitheantais phearsanta ppm codanna sa mhilliún PSD dlús speictreach cumhachta QAM modhnúchán na haimplitiúide cearnaithe RF radaimhinicíocht SACMA An Comhlachas um Sholáthróirí Ard-ábhar Comhchodach SAR radar cró shintéisigh SC criostal aonair SLAR radar aerbheirthe taobhfhéachana SMPTE Cumann na nInnealtóirí Scannán Reatha agus Teilifíse SRA cóimeáil atá in-athsholáthraithe sa cheardlann SRAM cuimhne statach randamrochtana SRM Modhanna arna moladh ag SACMA SSB taobh-bhanda aonair SSR radar tánaisteach faireachais TCSEC critéir iontaofa um meastóireacht ríomhchórais TIR léamh iomlán léirithe UV ultraivialait UTS Neart teanntachta deiridh VOR raon uilethreoch an-ardmhinicíochta YAG gairnéad itriaim/alúmanaim

SAINMHÍNIÚ AR NA TÉARMAÍ A ÚSÁIDTEAR SAN IARSCRÍBHINN SEO

Tugtar sainmhínithe ar théarmaí idir ‘comharthaí singile athfhriotail’ i Nóta Teicniúil a bhaineann leis an ítim ábhartha.

Is iad seo a leanas na sainmhínithe ar théarmaí idir “comharthaí dúbailte athfhriotail”:

: Tugtar tagairtí don chatagóir idir lúibíní tar éis an téarma atá sainmhínithe

Ciallaíonn “cruinneas” (2 6) téarma a thomhaistear i dtéarmaí míchruinnis de ghnáth, uasdiall, deimhneach nó diúltach, luach sonraithe ó chaighdeán a nglactar leis nó ó fhíorluach.

Is córais a fheidhmíonn chun gluaiseachtaí míchuibhiúla de chuid “aerárthaí” nó diúracán nó ualaí struchtúracha míchuibhiúla a chosc trí aschur ó bhraiteoirí iolracha a phróiseáil go huathrialach agus ansin trí na horduithe riachtanacha coisctheacha a sholáthar chun rialú uathoibríoch a fháil iad “córais ghníomhacha rialaithe eitilte” (7).

“Picteilín gníomhach” (6 8): is éard atá ann eilimint (aonair) íosta den eagar soladstaide a bhfuil feidhm aistrithe fótaileictrigh aige nuair atá sé faoi lé radaíochta solais (leictreamaighnéadach).

Ciallaíonn “curtha in oiriúint le húsáid i gcogadh” (1) aon mhodhnú nó aon roghnúchán (mar shampla aon cheann de na nithe seo a leanas a athrú: íonacht, seilfré, nimhneacht, tréithe a scaipthe, nó friotaíocht in aghaidh na radaíochta UV) ionas gur fearr a d’fhéadfaí taismigh a dhéanamh i ndaoine nó in ainmhithe, nó trealamh a dhíghrádú nó damáiste a dhéanamh do bharraí nó don chomhshaol.

“Buaicfheidhmiú coigeartaithe” (4): is éard atá ann buaic-ráta coigeartaithe ina ndéanann “ríomhairí digiteacha” suimithe agus iolruithe snámhphointe 64 giotán nó níos mó, agus sloinntear é i dTeireaflapanna Ualaithe (TU), le haonaid de 1012 d’oibríochtaí snámhphointe coigeartaithe in aghaidh an tsoicind.

: Féach Catagóir 4, Nóta Teicniúil.

Ciallaíonn “aerárthach” (1 7 9) feithicil aerbheirthe a bhfuil sciathán dobhogtha, sciathán sclóine, sciathán rothlach (héileacaptar), rótar claonta nó sciathán claonta aici.

: Féach freisin “aerárthach sibhialta”.

Ciallaíonn “le gach cúiteamh atá ar fáil” (2) tar éis gach beart indéanta atá ar fáil don mhonaróir, a mheas, ar beart é lenar féidir gach earráid chórasach ó thaobh suite de a bhaineann leis an tsamhail de mheaisínuirlis sin a laghdú an oiread agus is féidir nó lenar féidir gach earráid tomhais a bhaineann leis an meaisín tomhaiste comhordanáidí sin a laghdú an oiread agus is féidir.

Ciallaíonn “á leithroinnt ag AIT” (3 5) leithroinnt bandaí minicíochta de réir eagrán reatha Rialacháin Raidió AIT maidir le seirbhísí príomha, seirbhísí údaraithe agus seirbhísí tánaisteacha.

: Ní áirítear cionrannta breise ná cionrannta eile leis sin.

Ciallaíonn “bogadh randamach uillinne” (7) an earráid uillinne a charntar le himeacht aimsire mar thoradh ar thorann bán ar ráta uilleach. (Caighdeán IEEE 528-2001)

Ciallaíonn “diall an tsuímh uilligh” (2) an difríocht is mó is féidir idir an suíomh uilleach agus an suíomh uilleach iarbhír, tomhaiste go fíorchruinn tar éis do cheap saotharphíosa an bhoird a bheith casta as an suíomh a raibh sé ar dtús (tag. VDI/VDE 2617, Dréacht: ‘Boird rothlacha ar mheaisíní tomhaiste comhordanáidí’).

“FBC” (4): is ionann é agus “Feidhmiú Bhuaic-ráta Coigeartaithe”.

Ciallaíonn “algartam neamhshiméadrach” (5) algartam cripteagrafach ina n-úsáidtear eochracha difriúla matamaiticiúla don chriptiú agus don díchriptiú.

: Is minic a úsáidtear “algartaim neamhshiméadracha” i mbainistiú eochracha.

Ciallaíonn “uathrianú targaidí” (6) teicníocht phróiseála ina n-aimsítear agus ina soláthraítear go huathoibríoch luach eachtarshuite an tsuímh is dóichí ina bhfuil an targáid i bhfíor-am.

Ciallaíonn “meánchumhacht aschurtha” (6) méid iomlán an fhuinnimh aschurtha de chuid “léasair” i ngiúil roinnte ar “achar an léasair” i soicindí.

Ciallaíonn “moill ar fhorleathadh don gheata bunúsach” (3) luach na moille ar fhorleathadh a fhreagraíonn don gheata bunúsach a úsáidtear i “gciorcad iomlánaithe monailiotach”. I gcás ‘fine’ de “chiorcaid iomlánaithe mhonailiotacha”, féadfar é sin a shonrú mar mhoill ar fhorleathadh in aghaidh geata thipiciúil san ‘fhine’ sin nó mar mhoill thipiciúil san fhorleathadh in aghaidh an gheata san ‘fhine’ sin.

: Níor cheart “moill ar fhorleathadh don gheata bunúsach” a mheascadh suas leis an moill ar ionchur/aschur i gcás “ciorcaid iomlánaithe mhonailiotaigh” chasta.

: Is éard atá i ‘bhfine’ na ciorcaid iomlánaithe uile a gcuirtear na nithe seo a leanas go léir i bhfeidhm ina leith mar mhodheolaíocht monaraíochta agus mar shonraíochtaí monaraíochta, ach amháin na feidhmeanna atá acu faoi seach: a. An ailtireacht chrua-earraí agus an ailtireacht bhogearraí choiteann; b. Teicneolaíocht deartha agus phróiseála choiteann; agus c. Na buntréithe coiteanna.

Ciallaíonn “taighde bunúsach eolaíoch” (GTN NTN) obair thurgnamhach nó obair theoiriciúil a dhéantar go príomha chun teacht ar eolas nua maidir le bunphrionsabail na bhfeiniméan nó na bhfíricí inbhraite, agus ní obair í atá dírithe go príomhúil ar aidhm ná ar chuspóir sonrach praiticiúil.

Ciallaíonn “laofacht” (méadar luasghéaraithe) (7) an meán thar thréimhse shonraithe d’aschur méadair luasghéaraithe, é á thomhas faoi chúinsí sonraithe oibriúcháin, agus gan aon chomhghaol ann le luasghéarú ná le rothlú an ionchuir. Sloinntear “laofacht” i ng nó i méadair in aghaidh an tsoicind chearnaithe (g nó m/s2). (Caighdeán IEEE 528-2001) (Miocra g cothrom le 1 × 10–6 g).

Ciallaíonn “laofacht” (gíreascóp) (7) an meán thar thréimhse shonraithe d’aschur gíreascóip, é á thomhas faoi chúinsí sonraithe oibriúcháin, agus gan aon chomhghaol ann le luasghéarú ná le rothlú an ionchuir. Is i gcéimeanna in aghaidh na huaire (céim/uair) a shloinntear “laofacht” de ghnáth. (Caighdeán IEEE 528-2001).

Ciallaíonn “ceamáil” (2) díláithriú aiseach in aon rothlú amháin den phríomhfhearsaid agus é á thomhas i bplána atá ingearach le pláta fásála na fearsaide, ag pointe le hais imlíne phláta fásála na fearsaide (Tagairt: ISO 230/1 1986, mír 5.63).

Ciallaíonn “ramhfhoirmeacha snáithíní carbóin” (1) cogairse de shnáithíní neamhbhrataithe nó de shnáithíní brataithe agus é i gceist go mbeidís mar chreat ag páirt sula gcuirfí isteach an “mhaitrís” chun “comhchodach” a dhéanamh de.

Ciallaíonn “CEP” (ciorcal na comhdhóchúlachta) (7) tomhas cruinnis; ga an chiorcail i lár na targaide, ag raon sonrach, ina ndéanann 50 % de chinn na ndiúracán teagmháil.

Ciallaíonn “léasar ceimiceach” (6) léasar ina ngintear an speiceas flosctha leis an bhfuinneamh aschurtha le himoibriú ceimiceach.

Ciallaíonn “meascán ceimiceach” (1) táirge soladach, leachtach nó gásach ina bhfuil dhá chomhpháirt nó níos mó nach n-imoibríonn le chéile faoi na coinníollacha ina bhfuil an meascán á stóráil.

Is éard atá i gceist le “córais frith-chasmhóiminte faoi rialú an imshruthaithe nó córas rialaithe treo faoi rialú an imshruthaithe” (7) córais a bhaineann leas as aer a shéidtear thar dromchlaí aerdinimiciúla d’fhonn cur leis na fórsaí a ghineann na dromchlaí nó d’fhonn na fórsaí sin a rialú.

Ciallaíonn “aerárthach sibhialta” (1 3 4 7) na “haerárthaí” sin a liostaíonn na húdaráis um eitlíocht shibhialta de réir ainmniúcháin ar liostaí deimhnithe aeracmhainneachta chun taisteal ar bhealaí tráchtála sibhialta inmheánacha agus seachtracha nó chun úsáidí dlisteanacha sibhialta, príobháideacha nó gnó.

: Féach freisin “aerárthach”.

Ciallaíonn “cumasctha” (1) snáithíní teirmeaplaisteacha agus snáithíní atreisiúcháin a chumascadh filiméad go filiméad, ionas go ndéanfaí meascán “maitríse” de shnáithín atreisiúcháin i bhfoirm a bheadh go hiomlán snáithíneach.

Ciallaíonn “mionú” (1) próiseas ina ndéantar cáithníní d’ábhar trína bhrú le chéile nó trína mheilt.

Is éard atá i gceist le “comharthaíocht ar chainéal coiteann” (5) modh comharthaíochta ina léirítear ar chainéal aonair idir malartuithe, trí theachtaireachtaí lipéadaithe, faisnéis chomharthaíochta a bhaineann leis an iliomad ciorcad nó leis an iliomad glaoch agus faisnéis eile amhail an fhaisnéis sin a mbaintear leas aisti i mbainistiú gréasáin.

Ciallaíonn “rialaitheoir an chainéil chumarsáide” (4) an comhéadan fisiceach a rialaíonn sreabhadh na faisnéise digití sioncrónaí nó aisioncrónaí. Is éard atá ann cóimeáil ar féidir í a chomhtháthú i dtrealamh ríomhaireachta nó i dtrealamh teileachumarsáide ionas go mbeidh rochtain ar chumarsáid.

Tá “córais cúitimh” (6) comhdhéanta de bhraiteoir príomhúil scálach, braiteoir tagartha amháin nó níos mó (e.g. maighnéadmhéadair veicteoirí) chomh maith le bogearraí lenar féidir torann rothlaithe coirp dhocht de chuid an ardáin a laghdú.

Ciallaíonn “comhchodach” (1 2 6 8 9) “maitrís” agus pas breise nó pasanna breise ina bhfuil cáithníní, guairí, snáithíní nó aon chomhcheangal díobh sin, agus iad ann chun críche sonraí nó chun críoch sonrach.

Ciallaíonn “comhthábla rothlach” (2) tábla inar féidir an saotharphíosa a chasadh agus a chur ar leathstuaic ar dhá ais neamh-chomhthreomhara, ar féidir iad a chomhordú go comhuaineach ar mhaithe le “comhrianú a rialú”.

Ciallaíonn “comhdhúile III/V” (3 6) táirgí polachriostalacha nó táirgí dénártha nó táirgí coimpléascacha monachriostalacha arb éard atá iontu dúile ó ghrúpa IIIA agus VA de thábla rangaithe peiriadach Mendeleyev (e.g. arsainíd ghailliam, arsainíd alúmanaim-ghailliam, foisfíd indiam).

Ciallaíonn “comhrianú a rialú” (2) dhá ghluaisne nó níos mó atá “faoi rialú uimhriúil” agus a fheidhmíonn i gcomhréir le treoracha lena sonraítear an chéad suíomh eile a éilítear agus na rátaí fotha a éilítear chun an tsuímh sin. Bíonn na rátaí fotha sin éagsúil ó chéile ionas go mbainfí amach an comhrianú is inmhianaithe (tag. ISO/DIS 2806-1980).

Ciallaíonn “teocht chriticiúil” (1 3 5) (dá dtagraítear uaireanta mar an teocht thrasdultach) de chuid ábhair shonraigh “forsheoltaigh” an teocht sin ag a gcailleann an t-ábhar an fhriotaíocht atá aige in aghaidh sreabhadh an tsrutha leictrigh leanúnaigh.

Ciallaíonn “gníomhachtú cripteagrafach” (5) aon teicníocht lena ngníomhachtaítear nó lena gcumasaítear cumas cripteagrafach, trí mheicníocht shlán atá á cur chun feidhme ag monróir an earra agus atá ceangailte go huathúil den earra nó den chustaiméir a bhfuil an cumas cripteagrafach á ghníomhachtú nó á chumasú di nó dó (e.g. eochair cheadúnais shraithuimhir-bhunaithe nó ionstraim fíordheimhnithe amhail teastas atá sínithe go digiteach).

:

Féadfar teicníochtaí agus meicníochtaí an “ghníomhachtaithe chripteagrafaigh” a chur chun feidhme mar chrua-earraí, mar “bhogearraí” nó mar “theicneolaíocht”.

Ciallaíonn “cripteagrafaíocht” (5) an disciplín a chorpraíonn na prionsabail, na bealaí agus na modhanna le sonraí a athrú ó bhonn d’fhonn ábhar faisnéise na sonraí sin a cheilt, d’fhonn a chinntiú nach bhféadfaí na sonraí sin a mhodhnú i ngan fhios, nó d’fhonn úsáid neamhúdaraithe na sonraí sin a chosc. Ní bhaineann an “chripteagrafaíocht” ach le faisnéis a athrú ó bhonn trí leas a bhaint as ‘paraiméadar rúnda’ amháin nó níos mó (e.g. cripteathróga) nó as an mbainistiú gaolmhar eochracha.

: ‘Paraiméadar rúnda’: tairiseach nó eochair a dhéantar a cheilt ar dhaoine eile nó nach roinntear ach laistigh de ghrúpa áirithe.

Ciallaíonn “léasar toinne leanúnaí” (6) “léasar” lena soláthraítear aschur fuinnimh atá leanúnach go hainmniúil ar feadh níos mó ná 0,25 soicind.

Ciallaíonn córais “Loingseoireachta Sonraí-Thagartha” (“DBRN”) (7) córais ina mbaintear leas as foinsí éagsúla sonraí geo-mhapála a rinneadh a thomhas roimhe sin agus a dhéantar a chomhtháthú ionas go gcuirtear faisnéis chruinn loingseoireachta ar fáil faoi choinníollacha dinimiciúla. Áirítear le foinsí sonraí, léarscáileanna bataiméadracha, léarscáileanna réaltaí, léarscáileanna domhantarraingthe, léarscáileanna maighnéadacha nó léarscáileanna digiteacha 3-D den tír-raon.

Ciallaíonn “scátháin in-dhífhoirmithe” (6) (tugtar scátháin oiriúnaitheacha optacha orthu freisin): scátháin ar fíor ina leith na tréithe seo a leanas:

a. Tá dromchla amháin leanúnach frithchaiteach optúil acu a dhéantar a dhífhoirmiú go dinimiciúil trí chasmhóimintí aonair nó trí fhórsaí aonair a chur i bhfeidhm air chun cúiteamh a dhéanamh ar dhíchumadh i dtonnchruth optúil ionsaitheach an scátháin; nó

b. Tá il-eilimintí frithchaiteacha optúla acu is féidir a athshuí go dinimiciúil ina gceann agus ina gceann trí chasmhóimintí aonair nó trí fhórsaí aonair a chur i bhfeidhm orthu chun cúiteamh a dhéanamh ar dhíchumadh i dtonnchruth optúil ionsaitheach an scátháin.

Ciallaíonn “úráiniam laghdaithe” (0) úráiniam laghdaithe san iseatóp 235 faoi bhun an leibhéil atá sa nádúr.

Baineann “forbairt” (NGT NTN Uile) le gach céim a thagann roimh an táirgeacht shrathach, mar shampla: dearadh, taighde ar dhearadh, anailísí ar dhearadh, coincheapa maidir le dearadh, fréamhshamhlacha a chóimeáil agus a thástáil, scéimeanna maidir le táirgeacht phíolótach, sonraí maidir le dearadh, an próiseas ina ndéantar táirge de na sonraí maidir le dearadh, dearadh na cumraíochta, dearadh an chomhtháthaithe, leagan amach.

Ciallaíonn “nascadh trí idirleathadh” (1 2 9) nascadh móilíneach soladstaideach ina ndéantar ar a laghad dhá mhiotal ar leithligh a nascadh ina bpíosa amháin inar comhionann neart a ailt le neart an ábhair is laige.

Ciallaíonn “ríomhaire digiteach” (4 5) trealamh a bhfuil ar a chumas an méid seo a leanas a dhéanamh, i bhfoirm athróige scoite amháin nó níos mó:

a. Glacadh le sonraí;

b. Sonraí nó treoracha a stóráil i bhfeistí stórála atá fosaithe nó inathraithe (inscríofa);

c. Sonraí a phróiseáil trí sheicheamh stóráilte treoracha, ar seicheamh inmhodhnaithe é; agus

d. Sonraí a sholáthar.

: Maidir le seicheamh treoracha atá stóráilte a mhodhnú, áirítear leis an modhnú sin feistí eile stórála atá fosaithe a chur in ionad na bhfeistí atá ann cheana, ach ní áirítear leis aon athrú fisiceach ar shreangú ná ar idirnaisc.

Ciallaíonn “ráta an aistrithe dhigitigh” (sainmhíniú): ráta iomlán giotán na faisnéise sin a aistrítear go díreach ar aon chineál meáin.

: Féach freisin “Ráta iomlán an aistrithe dhigitigh”.

Ciallaíonn “fáscadh hiodrálach dírghníomhach” (2) próiseas dífhoirmiúcháin ina mbaintear leas as lamhnán solúbtha atá líonta le sreabhán agus é i dtadhall díreach leis an saotharphíosa.

Ciallaíonn “ráta síobtha” (gíreascóp) (7) comhpháirt d’aschur gíreascóip a fheidhmíonn agus é neamhspleách ar rothlú an ionchuir. Sloinntear é mar ráta uilleach. (Caighdeán IEEE 528-2001).

Ciallaíonn “anailíseoirí dinimiciúla comharthaí” (3) “anailíseoirí comharthaí” a bhaineann leas as teicníochtaí digiteacha samplála agus claochluithe chun tonnchruth áirithe a léiriú mar speictream Fourier, lena n-áirítear faisnéis faoi aimplitiúid agus faoi phasanna.

: Féach freisin “anailíseoirí comharthaí”.

Ciallaíonn “gram éifeachtach” (0 1) “ábhar inscoilte speisialta”, na nithe seo a leanas:

a. I gcás iseatóp plútóiniam agus iseatóp úráiniam-233, meáchan an iseatóip i ngraim;

b. I gcás úráiniam atá saibhrithe le 1 faoin gcéad nó níos mó san iseatóp úráiniam-235, meáchan na dúile i ngraim, méadaithe faoin saibhriú cearnaithe á shloinneadh mar chodán deachúil den mheáchan;

c. I gcás úráiniam atá saibhrithe faoi bhun 1 faoin gcéad san iseatóp úráiniam-235, meáchan na dúile i ngraim méadaithe faoi 0,0001;

Ciallaíonn “cóimeáil leictreonach” (2 3 4 5) roinnt comhpháirteanna leictreonacha (i.e. ‘eilimintí ciorcaid’, ‘comhpháirteanna scoite’, ciorcaid iomlánaithe, etc.) atá nasctha le chéile chun feidhm shonrach nó feidhmeanna sonracha a chur i gcrích, atá in-athsholáthraithe ina n-iomláine agus gur gnách gur féidir iad a dhíchoimeáil.

: ‘Eilimint ciorcaid’: cuid fheidhmeach aonair de chiorcad leictreonach, bíodh sí gníomhach nó éighníomhach, amhail aon dé-óid amháin, aon trasraitheoir amháin, aon fhriotóir amháin, aon toilleoir amháin, etc.

: ‘Comhpháirt scoite’: ‘eilimint ciorcaid’ a dhéantar a phacáistiú léi féin agus a bhfuil a naisc sheachtracha féin aici.

Ciallaíonn “aeróg eagair chéimnithe is instiúrtha go leictreonach” (5 6) aeróg lena ndéantar léas trí chúpláil pas, i.e. is iad comhéifeachtaí coimpléascacha flosctha na ndúl atá á ngathú a rialaíonn stiúradh an léis agus is féidir an treo ina bhfuil an léas á ghathú a athrú ó thaobh asamait de nó ó thaobh airde de, nó an dá rud, trí chomhartha leictreach a chur i bhfeidhm, sa tarchur agus sa ghlacadh araon.

Ciallaíonn “ábhair fuinneamhachais” (1) substaintí nó meascáin a imoibríonn go ceimiceach chun fuinneamh a scaoileadh, fuinneamh atá riachtanach don fheidhm atá ceaptha ina leith. Is fo-aicme d’ábhair fuinneamhachais iad “pléascáin”, “ábhair phiriteicniúla” agus “tiomántáin”.

Ciallaíonn “éifeachtóir deiridh” (2) greamáin, ‘aonaid uirlisithe ghníomhacha’ agus aon uirlisiú eile a cheanglaítear leis an mbonnphláta ag ceann ghéag láimhsitheora “róbait”.

: Is éard atá in ‘aonad uirlisithe gníomhach’ gaireas lena dtugtar cumhacht tiomána, fuinneamh próiseála nó braiteacht don saotharphíosa.

Ciallaíonn “dlús coibhéiseach” (6) mais achair optúil a bhfuil optach in aghaidh an aonaid ann agus é á theilgeann ar an dromchla optúil.

Ciallaíonn “córais shaineolacha” (7) córais lena soláthraítear torthaí trí rialacha a chur i bhfeidhm ar shonraí a stóráiltear go neamhspleách ar an “gclár” agus a bhfuil ar a chumas aon cheann díobh seo a leanas a dhéanamh:

a. An “cód foinse”, arna cur isteach ag an úsáideoir, a mhodhnú go huathoibríoch;

b. Eolas a chur ar fáil a bhaineann le haicme áirithe deacrachtaí i dteanga gharnádúrtha; nó

c. An t-eolas sin atá riachtanach chun an córas a fhorbairt (oiliúint shiombalach) a fháil.

Ciallaíonn “pléascáin” (1) substaintí nó meascáin, bíodh siad soladach, leachtach nó gásach, nach mór dóibh madhmadh nuair atá feidhm á baint astu mar lánáin phríomhúla, mar lánáin treisithe nó mar phríomhlánáin i bpléasc-chinn, i scartáil agus i bhfeidhmeanna eile.

Ciallaíonn “Córais FADEC” (7 9): Córais Lánúdaráis do Rialú Digiteach ar Innill — Córas digiteach leictreonach rialaithe d’inneall gástuirbín a bhfuil ar a chumas an t-inneall a rialú go huathrialach tríd an raon oibríochta go léir ón uair a éilítear an t-inneall a thosú go dtí go n-éilítear an t-inneall a mhúchadh, faoi ghnáthchúinsí agus faoi chúinsí lochta araon.

Ciallaíonn “lamháltas lochtanna” (4): an cumas atá i gcóras ríomhaireachta leanúint ag oibriú, fiú má theipeann ar aon cheann dá chomhpháirteanna crua-earraí nó “bog-earraí”, gan aon idirghabháil ó dhaoine, ag leibhéal áirithe seirbhíse a chinntíonn: go leanann an córas air ag feidhmiú, a áirithíonn sláine sonraí agus téarnamh seirbhíse laistigh de thréimhse áirithe.

Áirítear le “ábhair shnáithíneacha nó ábhair fhiliméadacha” (0 1 8) na nithe seo a leanas:

a. “Monaifiliméid” leanúnacha;

b. “Snáth” leanúnach agus “caisirníní” leanúnacha;

c. “Téipeanna”, fabraicí, mataí randamacha agus bréideanna randamacha;

d. Blaincéid de shnáithíní mionghearrtha, de shnáithíní stáplacha agus de shnáithíní comhtháite;

e. Guairí, bídís monochriostalach nó polachriostalach, fada nó gearr;

f. Laíon polaimíde aramatach.

Ciallaíonn “ciorcad iomlánaithe scannánach” (3) eagar “d’eilimintí ciorcaid” agus d’idirnaisc mhiotalacha a fhoirmítear nuair a dheasctar scannán tiubh nó tanaí ar “fhoshraith” inslithe.

: Is éard atá in ‘eilimint ciorcaid’ cuid fheidhmeach aonair de chiorcad leictreonach, bíodh sí gníomhach nó éighníomhach, mar shampla aon dé-óid amháin, aon trasraitheoir amháin, aon fhriotóir amháin, aon toilleoir amháin, etc.

Ciallaíonn “fosaithe” (5) nach féidir leis an algartam códúcháin ná leis an algartam comhbhrúite glacadh le paraiméadair a sholáthraítear go seachtrach (e.g. athróga cripteagrafacha nó eochairathróga) ná ní féidir leis an úsáideoir an t-algartam a mhodhnú.

Is éard atá i gceist le “eagar de bhraiteoirí optúla um rialú eitilte” (7) gréasán de bhraiteoirí optúla dáilte, a bhaineann leas as léasacha “léasair”, chun sonraí maidir le rialú eitilte i bhfíor-am a sholáthar don phróiseáil ar bord.

Is éard atá i gceist le “ruthag eitilte a optamú” (7) nós imeachta lena ndéantar diall ó ruthag inmhianaithe ceathairthoiseach (spás agus am) a laghdú an oiread agus is féidir agus atá bunaithe ar fheidhmíocht nó ar éifeachtacht a mhéadú an oiread agus is féidir i gcás tascanna misin.

Ciallaíonn “eagar de phlánaí fócasacha” (6 8) ciseal líneach plánach nó ciseal déthoiseach plánach, nó teaglaim de chisil phlánacha, d’eilimintí brathadóireachta aonair, le leictreonaic léitheoireachta nó á gceal, a fheidhmíonn sa phlána fócasach.

: Níl sé i gceist go n-áireofaí leis seo cruach d’eilimintí brathadóireachta aonair ná aon bhrathadóirí dhá eilimint, trí eilimint nó ceithre eilimint ar choinníoll nach gcuirtear tréimhse moille ná suimeáil i bhfeidhm laistigh den eilimint.

Ciallaíonn “bandaleithead codánach” (3 5) an “bandaleithead meandrach” roinnte ar an minicíocht lárnach agus á shloinneadh mar chéatadán.

Ciallaíonn “abhóga minicíochta” (5) cineál “spréspeictreaim” ina n-athraítear minicíocht tarchurtha de chuid cainéil aonair chumarsáide trí shraith randamach nó súdrandamach de chéimeanna scoite.

Ciallaíonn “aga lasctha minicíochta” (3 5) an méid ama (i.e. an mhoill) a thógann sé ar chomhartha agus é á lascadh ó mhinicíocht aschurtha sonraithe amháin, chun teacht go dtí minicíocht aschurtha sonraithe eile nó i bhfoisceacht ± 0,05 % di. Earraí a bhfuil raon minicíochta sonraithe acu ar lú é ná ± 0,05 % timpeall a minicíocht láir, sainmhínítear iad mar earraí nach bhfuil ar a gcumas lascadh minicíochta a dhéanamh.

Ciallaíonn “sintéiseoir minicíochta” (3) aon chineál foinse minicíochta nó aon chineál gineadóra comharthaí, is cuma cad é go díreach an teicníocht a úsáidtear, a sholáthraíonn an iliomad minicíochtaí aschurtha bídís comhuaineach nó malartach, ó aschur amháin nó níos mó, agus iad á rialú nó ag líon níos lú de mhinicíochtaí caighdeánacha (nó de mháistir-mhinicíochtaí) nó á ndíorthú astu.

Is éard atá i gceist le “breosla-chill” (8) feiste leictriceimiceach a thiontaíonn fuinneamh ceimiceach ina leictreachas Srutha Dhírigh (DC) trí bhreosla a ídiú a thagann ó fhoinse sheachtrach.

Ciallaíonn “in-chomhleáite” (1) ní is féidir a thrasnascadh tuilleadh nó a pholaiméiriú tuilleadh (leasú) trí leas a bhaint as teas, as radaíocht, as catalaígh, etc., nó ní is féidir a leá gan phirealú (gan ghualú).

Ciallaíonn “adamhú le gás” (1) próiseas ina ndéantar braoiníní as sruth de chóimhiotail leáite, a bhfuil trastomhas de 500 mionmhéadar nó níos lú acu, trí shruth ardbhrú gáis.

Is éard atá i gceist le “scaipthe go geografach” (6) go bhfuil níos mó ná 1 500 m idir suíomh amháin agus suíomh eile, in aon treo. Meastar go bhfuil braiteoirí soghluaiste “scaipthe go geografach” i gcónaí.

Ciallaíonn “gléas treoraíochta” (7) córais lena gcomhtháthaítear an próiseas ina ndéantar suíomh agus luas feithicle a thomhas agus a ríomh (i.e. loingsiú) leis an bpróiseas ina ndéantar orduithe a ríomh agus a sheoladh chuig córais rialaithe eitilte na feithicle d’fhonn an ruthag a cheartú.

Ciallaíonn “dlúthú te iseastatach” (2) an próiseas ina ndéantar teilgean a bhrúchóiriú ag teocht níos airde ná 375 K (102 °C) i gcuas iata trí mheáin éagsúla (gás, leacht, cáithníní soladacha, etc.) d’fhonn brú cothrom a chruthú i ngach treo chun folúis inmheánacha sa teilgean a laghdú nó a dhíothú.

Ciallaíonn “ciorcad iomlánaithe hibrideach” (3) aon teaglaim de chiorcad nó de chiorcaid iomlánaithe, nó de chiorcad iomlánaithe a bhfuil ‘eilimintí ciorcaid’ nó ‘comhpháirteanna scoite’ aige atá nasctha le chéile chun feidhm shonrach nó feidhmeanna sonracha a chur i gcrích, agus a bhfuil gach ceann de na saintréithe seo a leanas aige:

a. Tá feiste amháin ann, ar a laghad, nach bhfuil imchochlaithe;

b. Tá sé nasctha le chéile trí ghnáthmhodhanna táirgthe ciorcad iomlánaithe;

c. Tá sé in-athsholáthraithe ina iomláine; agus

d. Ní féidir iad a bhaint as a chéile de ghnáth.

: ‘Eilimint ciorcaid’: cuid fheidhmeach aonair de chiorcad leictreonach, bíodh sí gníomhach nó éighníomhach, mar shampla aon dé-óid amháin, aon trasraitheoir amháin, aon fhriotóir amháin, aon toilleoir amháin, etc.

: ‘Comhpháirt scoite’: ‘eilimint ciorcaid’ a dhéantar a phacáistiú léi féin agus a bhfuil a naisc sheachtracha féin aici.

Ciallaíonn “feabhsú íomhánna” (4) íomhánna a dhíorthaítear go seachtrach agus a bhfuil faisnéis iontu a phróiseáil le halgartaim amhail comhbhrú ama, scagadh, eastóscadh, roghnú, comhghaolú, conbhlóidiú, nó trasfhoirmiú idir fhearainn (e.g. trasfhoirmiú tapa Fourier nó trasfhoirmiú Walsh). Ní áirítear leis sin algartaim nach n-úsáideann ach trasfhoirmiú líneach nó trasfhoirmiú rothlach maidir le híomhá aonair, mar shampla aistriúchán, eastóscadh gnéithe, clárú nó dathú bréagach.

Is éard atá i gceist le “imdhíon-thocsain” (1) comhchuingeach d’antashubstaint mhonaclónach atá sonrach do chineál amháin ceall agus de “thocsain” nó de “fho-aonad de thocsain”, agus ar comhchuingeach é nach dtéann i bhfeidhm ach ar chealla galracha.

Ciallaíonn “atá san fhearann poiblí” (NGT NTN NGB), de réir mar atá feidhm aige san Iarscríbhinn seo: “teicneolaíocht” nó “bogearraí” a cuireadh ar fáil agus nár cuireadh aon srian i bhfeidhm maidir lena scaipeadh ina dhiaidh sin (ní chiallaíonn srian ó thaobh cóipchirt de go dtógtar “teicneolaíocht” nó “bogearraí” as “an bhfearann poiblí”).

Is éard atá i gceist le “an tslándáil faisnéise” (4 5) na bealaí go léir agus na feidhmeanna go léir lena n-áirithítear inrochtaineacht, rúndacht nó sláine faisnéise nó teileachumarsáide, ach ní áirítear leis sin na bealaí ná na feidhmeanna atá ceaptha le cosaint a thabhairt in aghaidh teipeanna. Áirítear leis seo “cripteagrafaíocht”, “gníomhachtú cripteagrafach”, ‘crioptanailís’, cosaint ar an sceitheadh amhrasach agus slándáil na ríomhairí.

: ‘Crioptanailís’: anailís ar chóras cripteagrafaíochta nó ar ionchur agus ar aschur an chórais sin d’fhonn athróga rúnda nó sonraí íogaire, lena n-áirítear glantéacs, a bhaint as.

Ciallaíonn “bandaleithead meandrach” (3 5 7) an bandaleithead sin ina bhfanann cumhacht an aschurtha ag leibhéal seasmhach laistigh de 3 dB gan aon pharaiméadair oibríochta eile a choigeartú.

Ciallaíonn “raon ionstraimithe” (6) raon sonraithe, soiléir, taispeána de radar.

Cuirtear “insliú” (9) le comhpháirteanna de mhótar roicéid é, i.e. leis an gcás, leis an mbuinne, leis na hionraoin, le hiaimh an cháis, agus áirítear leis stoc leatháin déanta as rubar comhshuite atá leasaithe nó leath-leasaithe ina bhfuil ábhar inslithe nó teasfhulangach. Féadfar é a chur leis freisin mar bhútáil nó mar fhlapaí um strusmhaolú.

Tá “lineáil inmheánach” (9): oiriúnach don nasc-chomhéadan idir an tiomántán soladach agus an cás nó an líneáil inslithe. Is éard a bhíonn ann de ghnáth easrú ábhar theasfhulangaigh nó ábhar inslithe ar bhun polaiméire leachtaí, e.g. polabútaidhé-éin hiodrocsail-fhoirceanta líonta le carbón (HTPB) nó polaiméir eile ar cuireadh oibreáin leasaithe leis trína spraeáil nó trína scrídeáil ar an taobh istigh den chás.

Is éard atá i gceist le “grádaiméadar Maighnéadach Intreach” (6) eilimint aonair lena mbraitear grádán an réimse mhaighnéadaigh agus an leictreonaic ghaolmhar, arb é is aschur dó tomhas ar ghrádán an réimse mhaighnéadaigh.

: Féach freisin “grádaiméadar maighnéadach”.

Áirítear le “saothráin bheo atá ar leithlis” (1) saothráin bheo atá suanach agus saothráin bheo atá in ullmhóidí triomaithe.

Ciallaíonn “fáisceáin iseastatacha” (2) trealamh lenar féidir cuas iata a bhrúchóiriú trí mheáin éagsúla (gás, leacht, cáithníní soladacha, etc.) d’fhonn brú cothrom a chruthú i ngach treo laistigh den chuas, brú a bheidh le cur i bhfeidhm ar shaotharphíosa nó ar ábhar.

Is éard atá i gceist le “léasar” (0 2 3 5 6 7 8 9) cóimeáil de chomhpháirteanna lena dtáirgtear solas atá comhleanúnach ó thaobh spáis agus ama de agus a mhéadaítear trí astú radaíochta a spreagadh.

: Féach freisin: “Léasar ceimiceach”; “Léasar for-ardchumhachta”; “Léasar aistrithe”.

Ciallaíonn “aga an léasair” (sainmhíniú) an t-achar ama a mbíonn radaíocht “léasair” á cur amach ag “léasar”, agus i gcás na “léasar bíogach” is éard atá i gceist an t-achar ama a mbíonn bíog aonair nó sraith de bhíoga comhleanúnacha á gcur amach.

Ciallaíonn “feithiclí atá níos éadroime ná an t-aer’” (9) balúin agus aerlonga a bhíonn ag brath ar aer te nó ar gháis eile atá níos éadroime ná an t-aer, gáis mar héiliam nó hidrigin, chun go bhféadfaidís éirí in airde.

Ciallaíonn “líneacht” (2) (is i dtéarmaí neamhlíneachta a thomhaistear é de ghnáth); is éard atá ann uasdiall na sainuimhreach iarbhír (meán an léimh is airde agus an léimh is ísle), deimhneach nó diúltach, ó líne dhíreach a dhéantar a shuíomh sa tslí is go ndéanfaí na huasdialltaí a chothromú agus a íoslaghdú.

Is éard atá i gceist le “líonra ceantair logánta” (4 5): córas cumarsáide sonraí a bhfuil gach ceann de na saintréithe seo a leanas aige:

a. Is féidir, trí bhíthin an chórais sin, le líon treallach ‘feistí sonraí’ neamhspleácha teagmháil a dhéanamh le chéile go díreach; agus

b. Ní bhaineann sé ach le ceantar geografach a bhfuil achar measartha ann (e.g. bloc oifigí, monarcha, campas, trádstóras).

: Ciallaíonn ‘feiste sonraí’ trealamh a bhfuil ar a chumas seichimh d’fhaisnéis dhigiteach a tharchur nó a bhfuil ar a chumas glacadh leis na seichimh sin.

Is éard atá i gceist le “grádaiméadair maighnéadacha” (6) uirlis atá deartha chun comhathrú spáis na réimsí maighnéadacha a thagann ó fhoinsí atá lasmuigh den uirlis féin a aimsiú. Is éard atá ann roinnt “maighnéadaiméadar” agus an leictreonaic ghaolmhar, arb é is aschur dó tomhas ar ghrádán an réimse mhaighnéadaigh.

: Féach freisin “grádaiméadar maighnéadach intreach”.

Is éard atá i gceist le “maighnéadaiméadair” (6) uirlis atá deartha chun réimsí maighnéadacha a thagann ó fhoinsí atá lasmuigh den uirlis féin a aimsiú. Is éard atá ann eilimint singil lena mbraitear grádán réimse mhaighnéadaigh agus an leictreonaic ghaolmhar, arb é is aschur dó tomhas ar an réimse maighnéadach.

Ciallaíonn “príomhchuimhne” (4): an chuimhne phríomhúil ina ndéantar sonraí nó treoracha a stóráil le go mbeidh rochtain sciobtha ag an láraonad próiseála orthu. Is éard atá ann cuimhne inmheánach “ríomhaire dhigitigh” agus aon bhreisiú ordlathach a ghabhann leis, mar shampla taisce nó cuimhne bhreisithe a dhéantar a rochtain go neamhsheicheamhach.

“Ábhair atá díonach ar chreimeadh UF6” (0): d’fhéadfaí iad seo a leanas a áireamh leis na hábhair sin: copar, cruach dhosmálta, alúmanam, ocsaíd alúmanaim, cóimhiotail alúmanaim, nicil nó cóimhiotal ina bhfuil 60 % nó níos mó meáchan nicile agus polaiméirí hidreacarbóin fluairínithe atá díonach ar UF6, de réir mar is cuí don phróiseas deighilte.

Ciallaíonn “maitrís” (1 2 8 9) pas atá leanúnach cuid mhaith agus a líonann an spás idir cáithníní, guairí nó snáithíní.

Is éard atá i gceist le “neamhchinnteacht tomhais” (2): an sainpharaiméadar lena sonraítear an raon timpeall ar luach an aschurtha ina bhfuil luach ceart na hathróige intomhaiste taobh istigh de leibhéal muiníne 95 %. Áirítear leis na dialltaí córasacha neamhcheartaithe, an frithbhualadh neamhcheartaithe agus na dialltaí randamacha (tag. ISO 10360-2, nó VDI/VDE 2617).

Ciallaíonn “cóimhiotalú meicniúil” (1) próiseas cóimhiotalaithe a tharlaíonn nuair a dhéantar púdair eiliminteacha agus púdair phríomh-chóimhiotalacha a nascadh, a bhriseadh agus a nascadh an athuair trí thurraing mheicniúil. Féadfar cáithníní neamh-mhiotalacha a chorprú sa chóimhiotal trí na púdair iomchuí a chur leis.

Ciallaíonn “eastóscadh leatáin” (1) próiseas ina ndéantar táirge cóimhiotail ribíneach a ‘sholadú go gasta’ agus a eastóscadh trí théascán gearr de bhloc rothlach fuaraithe a chur isteach i ndabhach de chóimhiotal leáite.

: ‘Soladú go gasta’: ábhar leáite a sholadú ag rátaí fuaraithe ar mó iad ná 1 000 K/s.

Ciallaíonn “guairneáil leatáin” (1): próiseas ina ndéantar sruth miotail leáite a ‘sholadú go gasta’, agus é ag bualadh in aghaidh bloic rothlaigh fhuaraithe, ionas go ndéanfaí táirge calógach, táirge ribíneach nó táirge ar dhéanamh slaite de.

: ‘Soladú go gasta’: ábhar leáite a sholadú ag rátaí fuaraithe ar mó iad ná 1 000 K/s.

Ciallaíonn “micrea-chiorcad micriríomhaire” (3): “ciorcad iomlánaithe monailiotach” nó “ciorcad iomlánaithe ilslise” a bhfuil aonad loighce agus uimhríochta (ALU) ann a bhfuil ar a chumas treoracha ginearálta a chur i bhfeidhm ó chuimhne inmheánach, ar shonraí atá sa chuimhne inmheánach.

: Féadfar cur leis an gcuimhne inmheánach le cuimhne sheachtrach.

Ciallaíonn “micrea-chiorcad micreaphróiseálaí” (3) “ciorcad iomlánaithe monailiotach” nó “ciorcad iomlánaithe ilslise” a bhfuil aonad loighce agus uimhríochta (ALU) ann a bhfuil ar a chumas sraith de threoracha ginearálta a chur i bhfeidhm ó chuimhne sheachtrach.

: Ní gnách go mbíonn cuimhne dhílis a bheadh ar fáil d’úsáideoirí ag an “micrea-chiorcad micreaphróiseálaí”, cé gur féidir an chuimhne atá ar an tslis a úsáid agus feidhm loighce an mhicrea-chiorcaid sin á cur i bhfeidhm.

: Áirítear leis sin sraitheanna de shliseanna atá ceaptha le hoibriú le chéile ionas go bhfeidhmeoidh an “micrea-chiorcad micreaphróiseálaí”.

Ciallaíonn “miocrorgánaigh” (1 2) bactéir, víris, míceaphlasmaí, rickettsia, clamaidia nó fungais, bíodh siad nádúrtha, feabhsaithe nó mionathraithe, i bhfoirm “saothrán beo atá ar leithlis” nó mar ábhar lena n-áirítear ábhar beo atá ionaclaithe nó éillithe d’aon ghnó lena macasamhail de shaothráin.

Ciallaíonn “diúracáin” (1 3 6 7 9) córais iomlána roicéad agus córais aerfheithicilí gan foireann, a bhfuil ar a gcumas cinn diúracáin de 500 kg ar a laghad a sheachadadh ag raon 300 km ar a laghad.

Is éard atá i gceist le “monafiliméad” (1) nó filiméad an breisiú is lú de shnáithín, gan aige ach trastomhas de chúpla micriméadar de ghnáth.

Ciallaíonn “ciorcad iomlánaithe monailiotach” (3) teaglaim ‘d’eilimintí ciorcaid’, bídís éighníomhach nó gníomhach, nó an dá rud, agus ar fíor ina leith gach ceann díobh seo a leanas:

a. Foirmítear iad trí phróiseas idirleata, trí phróisis ionchlannaithe nó trí phróisis deasctha in nó ar ábhar leathsheoltach aonair, ní ar a dtugtar ‘slis’.

b. Glactar leis go bhfuil siad doroinnte; agus

c. Cuireann siad feidhm nó feidhmeanna an chiorcaid i gcrích.

: Is éard atá in ‘eilimint ciorcaid’ cuid fheidhmeach aonair de chiorcad leictreonach, bíodh sí gníomhach nó éighníomhach, mar shampla aon dé-óid amháin, aon trasraitheoir amháin, aon fhriotóir amháin, aon toilleoir amháin, etc.

Tá “braiteoirí um íomháú monaspeictreach” (6) in ann sonraí ón íomháú a ghnóthú ó bhanda speictreach scoite aonair.

Ciallaíonn “ciorcad iomlánaithe ilslise” (3) dhá “chiorcad iomlánaithe mhonailiotacha” nó níos mó agus iad nasctha le “foshraith” choiteann.

Tá “braiteoirí um íomháú ilspeictreach” (6) in ann sonraí ón íomháú a ghnóthú go comhuaineach nó go srathach ó dhá bhanda speictreacha scoite nó níos mó. Uaireanta, tagraítear do bhraiteoirí a bhfuil níos mó ná fiche banda speictreach scoite acu mar bhraiteoirí um íomháú hipirspeictreach.

Ciallaíonn “úráiniam nádúrtha” (0) úráiniam a bhfuil na meascáin d’iseatóip atá sa nádúr ann.

Ciallaíonn “rialaitheoir um rochtain ar an líonra” (4) comhéadan fisiceach le líonra lasctha dáilte. Baintear leas as meán coiteann a oibríonn an “ráta aistrithe dhigitigh” céanna tríd síos, agus leas á bhaint as eadránú (e.g. ceadchomhartha nó iompróir a bhrath) le haghaidh an tarchurtha. Go neamhspleách ar na cinn eile, roghnaíonn sé paicéid sonraí nó grúpaí sonraí (e.g. IEEE 802) a sheoltar chuige. Is éard atá ann cóimeáil ar féidir í a chomhtháthú i dtrealamh ríomhaireachta nó i dtrealamh teileachumarsáide ionas go mbeidh rochtain ar chumarsáid.

Ciallaíonn “ríomhaire néarach” (4) feiste ríomhaireachtúil atá deartha nó atá modhnuithe le haithris a dhéanamh ar néarón nó ar chnuasach néarón, i.e. feiste ríomhaireachtúil ar cuid suntais é an cumas atá ina cuid crua-earraí meáchan agus uimhreacha na n-idirnasc idir an iliomad comhpháirteanna ríomhaireachtúla a mhodhnú, bunaithe ar shonraí a bhí ann roimhe sin.

Ciallaíonn “imoibreoir núicléach” (0) imoibreoir iomlán a bhfuil ar a chumas feidhmiú sa tslí is go gcothaítear imoibriú slabhrach inscoilte atá rialaithe agus féinchothaitheach. Áirítear le “himoibreoir núicléach” na hearraí go léir atá istigh i soitheach an imoibreora nó atá ceangailte go díreach leis, an trealamh lena rialaítear leibhéal na cumhachta i gcroí an imoibreora, agus na comhpháirteanna sin a mbíonn príomhfhuarthán chroí an imoibreora iontu de ghnáth, nó a bhíonn i dtadhall díreach leis nó lena ndéantar é a rialú.

Ciallaíonn “rialú uimhriúil” (2) rialú uathoibríoch ar phróiseas a chuirtear i gcrích le feiste a bhaineann leas as sonraí uimhriúla a chuirtear isteach, de ghnáth, agus an oibríocht ar siúl (tag. ISO 2382).

Ciallaíonn “cód aidhme” (9) foirm threalamh-inrite de shloinneadh áisiúil ar phróiseas amháin nó ar níos mó próiseas (“cód foinse” (teanga fhoinseach)), agus í tar éis a tiontaithe ag córas ríomhchlárúcháin.

Ciallaíonn “aimpliú optúil” (5) i gcás cumarsáide optúla, is éard atá ann teicníocht aimpliúcháin lena dtugtar isteach neartú de chomharthaí optúla agus iad ginte le foinse optúil ar leith, gan iad a thiontú go comharthaí leictreacha, i.e. trí leas a bhaint as aimplitheoirí optúla leathsheoltacha, aimplitheoirí lonracha de shnáithíní optúla.

Ciallaíonn “ríomhaire optúil” (4) ríomhaire atá deartha nó atá modhnaithe le leas a bhaint as solas chun sonraí a thaispeáint agus a bhfuil a chuid eilimintí loighce ríomhaireachtúla bunaithe ar fheistí optúla dírchúpláilte.

Ciallaíonn “ciorcad iomlánaithe optúil” (3) “ciorcad iomlánaithe monailiotach” nó “ciorcad iomlánaithe hibrideach”, a bhfuil páirt amháin nó níos mó de atá ceaptha le feidhmiú mar fhótabhraiteoir nó mar fhóta-astaíre nó atá ceaptha le feidhm nó feidhmeanna optúla nó le feidhm nó feidhmeanna leictre-optúla a chur i gcrích.

Ciallaíonn “lascadh optúil” (5) comharthaí i bhfoirm optúil a ródú nó a lascadh gan iad a thiontú ina gcomharthaí leictreacha.

Ciallaíonn “dlús iomlán an tsrutha” (3) líon iomlán na n-aimpéarlúb sa chorna (i.e. suim líon na lúb méadaithe faoin sruth uasta atá á iompar ag gach lúb) roinnte ar thrasghearradh iomlán an chorna (arb é atá ann filiméid fhorsheoltacha, an mhaitrís mhiotalach a bhfuil na filiméid fhorsheoltacha neadaithe inti, an t-ábhar imchochlaithe, aon chainéil fuaraithe, etc.).

Ciallaíonn “stát atá rannpháirteach” (7 9) stát atá rannpháirteach i gComhshocraíocht Wassenaar.

Ciallaíonn “buaic-chumhacht” (6) an leibhéal is airde cumhachta a bhaintear amach le linn “aga an léasair”.

Ciallaíonn “líonra ceantair pearsanta” (5) córas cumarsáide sonraí a bhfuil gach ceann de na saintréithe seo a leanas aige:

a. Is féidir, trí bhíthin an chórais sin, le líon treallach ‘feistí sonraí’ neamhspleácha nó líon treallach ‘feistí sonraí’ idirnasctha teagmháil a dhéanamh le chéile go díreach; agus

b. Ní bhaineann sé ach leis an gcumarsáid idir feistí atá i ngarchomharsanacht duine aonair nó i ngarchomharsanacht rialaitheoir feistí (e.g. seomra aonair, oifig nó gluaisteán).

:

Ciallaíonn ‘feiste sonraí’ trealamh a bhfuil ar a chumas seichimh d’fhaisnéis dhigiteach a tharchur nó a bhfuil ar a chumas glacadh leis na seichimh sin.

Ciallaíonn “bainistiú cumhachta” (7) an chumhacht a tharchuirtear ó chomhartha an airdemhéadair a athrú ionas go mbeidh an chumhacht a fhaightear ag airde “aerárthaigh” ag an leibhéal íosta is gá chun an airde a dhéanamh amach.

Ciallaíonn “trasduchtóirí brú” (2) feistí a thiontaíonn tomhais brú ina gcomhartha leictreach.

Ciallaíonn “a rinneadh a dheighilt cheana féin” (0 1) cuireadh i bhfeidhm próiseas ar bith atá ceaptha chun cur le tiúchan an iseatóip atá faoi rialú.

Ciallaíonn “rialú príomha eitilte” (7) rialaitheoir cobhsaíochta nó ainlithe “aerárthaigh” a bhaineann leas as gineadóirí fórsa/móiminte, i.e. dromchlaí rialaithe aerdinimiciúla nó treorialú um shá tiomána.

Tá “príomheilimint” (4), mar a bhfuil feidhm aige i gCatagóir 4 ina “príomheilimint” má chosnaíonn sí níos mó ná 35 % de luach iomlán an chórais a bhfuil sí mar chuid de, eilimint nua a chur ina áit. Is é luach na heiliminte an méid a d’íoc monaróir an chórais as an eilimint nó an méid a d’íoc suimeálaí an chórais aisti. Is éard atá sa luach iomlán an gnáthphraghas díola idirnáisiúnta nuair a dhíoltar an córas le páirtithe neamhghaolmhara, tráth na monaraíochta nó tráth a ndéantar an loingsiú a chomhdhlúthú.

Ciallaíonn “táirgeadh” (NGT NTN Uile) gach céim den táirgeadh, lena n-áirítear na céimeanna seo a leanas: déantús, innealtóireacht táirgeachta, monarú, comhtháthú, cóimeáil (gléasadh), cigireacht, tástáil, dearbhú cáilíochta.

Ciallaíonn “trealamh táirgeachta” (1 7 9) uirlisiú, teimpléid, díreoga, mandrailí, múnlaí, díslí, daingneáin, meicníochtaí ailíniúcháin, trealamh tástála, innealra agus comhpháirteanna eile le haghaidh táirgeachta, á dteorannú dóibh siúd atá saindeartha nó sainmhodhnaithe chun céim amháin nó níos céimeanna den phróiseas “táirgeachta”“a fhorbairt”.

Ciallaíonn “saoráidí táirgeachta” (7 9) “trealamh táirgeachta” agus bogearraí atá saindeartha le haghaidh táirgeachta agus a dhéantar a chomhtháthú i suiteálacha chun céim amháin nó níos mó céimeanna den phróiseas “táirgeachta”“a fhorbairt”.

Ciallaíonn “clár” (2 6) seicheamh de threoracha chun próiseas a chur i gcrích, agus é i bhfoirm nó in ann a bheith curtha i bhfoirm a bheadh inrite ag ríomhaire leictreonach.

Ciallaíonn “comhbhrú bíog” (6) códú agus próiseáil ar bhíog aga fhada de chuid chomhartha an radair, chun í a thiontú ina bíog aga ghearr, agus buntáistí an fhuinnimh ardbhíog a choinneáil ag an am céanna.

Is éard atá i gceist le “aga na bíge” (6) an t-achar ama a mhaireann bíog “léasair”, é á thomhas ag Lánleithead Leathdhéine (FWHI).

Ciallaíonn “léasar bíogach” (6) “léasar” a bhfuil “aga na bíge” aige arb ionann é agus 0,25 soicind nó ar lú é ná sin.

Ciallaíonn “cripteagrafaíocht chandamach” (5) fine de theicníochtaí lena ndéantar eochair roinnte le haghaidh “cripteagrafaíochta” a bhunú trí na hairíonna sin maidir le meicnic-chandamach atá ag córas fisiceach a thomhas (lena n-áirítear na hairíonna fisiceacha sin a bhíonn á rialú go sainráite ag an optaic-chandamach, ag teoiric an réimse chandamaigh nó ag an leictridinimic chandamach).

Ciallaíonn “lúfaireacht minicíochta radair” (6) aon teicníocht lena n-athraítear, i seicheamh súdrandamach, minicíocht iompróra tharchuradóir radair bhíogaigh idir bhíoga nó idir ghrúpaí de bhíoga, de shuim atá cothrom le bandaleithead na bíge nó atá níos mó ná é.

Ciallaíonn “spréspeictream radair” (6) aon teicníocht modhnúcháin lena ndéantar fuinneamh a thagann ó chomhartha a bhfuil banda minicíochta aige atá cúng go maith, a leathadh amach ar bhanda minicíochta atá i bhfad níos leithne, trí leas a bhaint as códú randamach nó as códú súdrandamach.

Is éard atá i gceist le “íogaireacht radanta” (6): íogaireacht radanta (mA/W) = 0,807 × (tonnfhad in nm) × Éifeachtúlacht Chandamach (QE).

:

Déantar QE a shloinneadh de ghnáth mar chéatadán; chun críocha na foirmle seo áfach, déantar QE a shloinneadh mar uimhir dhéachúil ar lú í ná a haon, e.g. sloinntear 78 % mar 0,78.

“Bandaleithead fíor-ama” (3): is éard atá ann, i gcás “anailíseoirí dinimiciúla comharthaí”, an raon minicíochta is leithne ar féidir leis an anailíseoir a chur ar fáil don léiriú nó don ollchuimhne, gan cur isteach ar an anailís a dhéantar ar na sonraí atá á n-iontráil. I gcás anailíseoirí a bhfuil breis is cainéal amháin iontu, bainfear leas as an gcumraíocht do na cainéil lena saothrófar an “bandaleithead fíor-ama” is leithne, chun an ríomh a dhéanamh.

Ciallaíonn “próiseáil fíor-ama” (2 6 7) próiseáil sonraí ag córas ríomhaireachta is córas lena soláthraítear an leibhéal seirbhíse is gá, de réir na n-acmhainní atá ar fáil, laistigh d’aga freagartha ráthaithe, gan spleáchas ar an ualach atá ar an gcóras, nuair a spreagann teagmhas seachtrach é chun é sin a dhéanamh.

Ciallaíonn “in-atrialltacht” (7) a ghaire dá chéile is atá tomhais arna ndéanamh arís is arís ar an athróg chéanna faoi na cúinsí oibriúcháin céanna, nuair a tharlaíonn athruithe ar chúinsí nó ar thréimhsí neamhoibríochta idir na tomhais. (Tagairt: Caighdeán IEEE 528-2001 (diall caighdeánach d’aon sigme amháin))

“Atá riachtanach” (NGT 1-9), de réir mar a chuirtear i bhfeidhm i leith na “teicneolaíochta” é, ní bhaineann sé ach leis an gcuid sin den “teicneolaíocht” a bhfuil freagracht shonrach uirthi as na leibhéil feidhmíochta, na tréithe feidhmíochta, nó na feidhmeanna feidhmíochta, atá á rialú a bhaint amach nó a mhéadú. Féadfaidh an “teicneolaíocht” sin atá “riachtanach” a bheith roinnte idir earraí difriúla.

Ciallaíonn “taifeach” (2) an breisiú is lú d’fheiste tomhaiste nó an giotán is lú tábhacht i gcás uirlisí digiteacha (tag. ANSI B-89.1.12).

Ciallaíonn “oibreán smachtaithe círéibe” (1) substaintí a chuireann greannú céadfach ar dhaoine go gasta nó a chuireann bac fisiciúil orthu go gasta agus a imíonn arís go gairid tar éis deireadh thréimhse an nochta, nuair a úsáidtear na substaintí sin sna cúinsí dá bhfuil siad ceaptha chun lucht círéibe a chur faoi smacht.

:

Is fo-thacar iad deorgháis “d’oibreáin smachtaithe círéibe”.

Ciallaíonn “róbat” (2 8) meicníocht ionramhála, bíodh sé de chineál na conaire leanúnaí nó den chineál pointe go pointe, a fhéadfaidh leas a bhaint as braiteoirí, agus ar fíor ina leith gach ceann díobh seo a leanas:

a. Tá sé ilfheidhmeach;

b. Tá ar a chumas ábhair, codanna, uirlisí nó feistí speisialta a shuíomh nó a threoshuí trí ghluaiseachtaí inathraithe i spás tríthoiseach;

c. Ionchorpraítear leis trí sheirbhifheiste nó níos mó, bídís den chineál lúb-iata nó lúb-oscailte, agus féadfar mótair chéimthomhais a áireamh leo sin; agus

d. Tá “cumas ríomhchlárúcháin atá inrochtana don úsáideoir” ann trí mhodh múinte/athsheinnte nó trí ríomhaire leictreonach a bhféadfadh sé gur rialaitheoir loighce in-ríomhchláraithe atá ann, i.e. gan idirghabháil mheicniúil.

: Ní áirítear leis an sainmhíniú thuas na feistí seo a leanas: 1. Meicníochtaí ionramhála nach féidir a rialú ach amháin de láimh nó nach féidir ach le teileoibreoir iad a rialú; 2. Meicníochtaí ionramhála a bhfuil seicheamh fosaithe acu, arb é atá iontu feistí gluaiste uathoibríocha, atá ag feidhmiú i gcomhréir le gluaisní ríomhchláraithe atá fosaithe go meicniúil. Tá an clár teoranta go meicniúil ag stopanna fosaithe, amhail pionnaí nó ceama. Ní féidir an seicheamh de ghluaisne ná roghnú na gcosán ná roghnú na n-uillinneacha a athrú ná a mhodhnú trí mhodhanna meicniúla, trí mhodhanna leictreonacha ná trí mhodhanna leictreacha; 3. Meicníochtaí ionramhála a bhfuil seicheamh athraitheach acu agus atá rialaithe go meicniúil, arb é atá iontu feistí gluaiste uathoibríocha, atá ag feidhmiú i gcomhréir le gluaisní ríomhchláraithe atá fosaithe go meicniúil. Tá an clár teoranta go meicniúil ag stopanna fosaithe inchoigeartaithe, amhail pionnaí nó ceama. Is féidir an seicheamh de ghluaisne agus roghnú na gcosán agus roghnú na n-uillinneacha a athrú laistigh de phatrún an chláir fhosaithe. Ní féidir athruithe ná modhnuithe maidir le patrún an chláir (e.g. pionnaí a athrú nó ceama a mhalartú) a chur i gcrích in ais ghluaisne amháin nó níos mó ach amháin trí oibríochtaí meicniúla; 4. Meicníochtaí ionramhála a bhfuil seicheamh athraitheach acu agus atá faoi rialú neamh-sheirbhimheicníochta, arb é atá iontu feistí gluaiste uathoibríocha, atá ag feidhmiú i gcomhréir le gluaisní ríomhchláraithe atá fosaithe go meicniúil. Is féidir an clár a athrú ach ní leanfaidh an seicheamh ar aghaidh ach amháin leis an gcomhartha dénártha a thiocfaidh ó fheistí dénártha leictreacha atá fosaithe go meicniúil nó ó stopanna inchoigeartaithe. 5. Craenacha cruachadóireachta a shainmhínítear mar chórais ionramhála comhordanáidí Cairtéiseacha atá monaraithe mar chuid dhílis d’eagar ingearach de ghabhdáin stórála agus atá deartha chun rochtain a fháil ar a bhfuil sna gabhdáin sin d’fhonn é a stóráil nó a aisghabháil.

Ciallaíonn “adamhú rothlach” (1) próiseas lena ndéantar braoiníní, a bhfuil trastomhas acu arb ionann é agus 500 mionmhéadar nó ar lú é ná sin, as sruth nó as linn de mhiotal leáite, le fórsa lártheifeach.

Is éard atá i gceist le “caisirnín” (1) burla (12-120 de ghnáth) de ‘duail’ atá comhthreomhar a bheag nó a mhór.

: Is burla de “mhonaifiliméid” (de bhreis agus 200 díobh de ghnáth) é ‘dual’ agus iad socraithe go comhthreomhar a bheag nó a mhór.

Ciallaíonn “díláithriú gathach” (2) díláithriú gathach in aon rothlú amháin den phríomhfhearsaid agus é á thomhas i bplána atá ingearach le hais na fearsaide ag pointe ar dhromchla imrothlach seachtrach nó inmheánach atá le tástáil (Tagairt: ISO 230/1 1986, mír 5.61).

Ciallaíonn “fachtóir scála” (gíreascóp nó méadar luasghéaraithe) (7) an t-athrú in aschur i gcóimheas leis an athrú san ionchur atá le tomhas. Go ginearálta, déantar fachtóir scála a mheas mar fhána líne dhírí is féidir a chur in oiriúint, trí mhodh na n-íoschearnóg, do shonraí ionchuir-aschurtha a fuarthas tríd an ionchur a athrú go timthriallach thar réimse an ionchuir.

Ciallaíonn “aga socrúcháin” (3): an t-achar ama is gá ionas go dtiocfaidh an t-aschur i ngaireacht aon leath-ghiotán amháin don luach deiridh nuair a dhéantar lascadh idir aon dá leibhéal den tiontaire.

Is ionann “SHPL” agus “léasar for-ardchumhachta”.

Ciallaíonn “anailíseoirí comharthaí” (3) fearas a bhfuil ar a chumas airíonna bunúsacha na gcomhpháirteanna minicíochta aonair atá mar chuid de chomharthaí ilmhinicíochta a thomhas agus a léiriú.

Ciallaíonn “comharthaí a phróiseáil” (3 4 5 6) comharthaí a dhíorthaítear go seachtrach agus a bhfuil faisnéis iontu a phróiseáil le halgartaim amhail comhbhrú ama, scagadh, eastóscadh, roghnú, comhghaolú, conbhlóidiú, nó trasfhoirmiú idir fhearainn (e.g. trasfhoirmiú tapa Fourier tapa nó trasfhoirmiú Walsh).

Ciallaíonn “bogearraí” (NGB Uile) cnuasach a bhfuil ceann amháin nó níos mó “clár” nó ‘micreachlár’ ann agus é nó iad fosaithe in aon mheán inláimhsithe sloinn.

: Is éard atá i gceist le ‘micreachlár’ seicheamh de bhuntreoracha, a choimeádtar i gcuimhne speisialta, agus a chuirtear i bhfeidhm nuair a chuirtear an treoir thagartha isteach i dtabhall treoracha.

Is éard atá i gceist le “cód foinse” (nó teanga fhoinseach) (6 7 9) sloinneadh áisiúil ar phróiseas amháin nó níos mó próiseas agus ar féidir le córas ríomhchlárúcháin é a thiontú go foirm trealamh-inrite (“cód aidhme” (nó teanga aidhme)).

Ciallaíonn “spásárthach” (7 9) satailítí agus taiscéalaithe spáis, bídís gníomhach nó éighníomhach.

Tagraítear le “spáscháilithe” (3 6 8) d’earraí atá deartha, atá monaraithe agus a dhéantar a thástáil le go mbeidh coinníollacha speisialta leictreacha, meicniúla nó timpeallachta á gcomhlíonadh acu d’fhonn iad a úsáid chun satailítí nó córais eitilte airde móire a bhíonn ag feidhmiú ag airde 100 km nó os a chionn, a lainseáil agus a imscaradh.

Ciallaíonn “ábhar speisialta” (0) plútóiniam-239, úráiniam-233, “úráiniam atá saibhrithe sna hiseatóip 235 nó 233”, agus aon ábhar a bhfuil na nithe sin iontu.

Is ionann “modal sonrach” (0 1 9) agus modal Young i bpascail, atá coibhéiseach le N/m2 arna roinnt ar mheáchan sonrach in N/m3, agus é á thomhas ag teocht de (296 ± 2) K ((23 ± 2) °C) agus ag bogthaise choibhneasta de (50 ± 5) %.

Is éard atá i gceist le “neart teanntachta sonrach” (0 1 9) neart teanntachta deiridh i bpascail, atá coibhéiseach le N/m2 arna roinnt ar mheáchan sonrach in N/m3, agus é á thomhas ag teocht de (296 ± 2) K ((23 ± 2) °C) agus ag bogthaise choibhneasta de (50 ± 5) %.

Ciallaíonn “múchadh tobann” (1) próiseas ina ndéantar sruth miotail leáite a ‘sholadú go gasta’, agus é ag bualadh in aghaidh bloic fhuaraithe, agus lena ndéanfar táirge calógach.

: ‘Soladú go gasta’: soladú ábhair leáite ag rátaí fuaraithe de bhreis agus 1 000 K/s.

Ciallaíonn “speictream leata” (5) teicníc trína leatar fuinneamh atá i gcainéal cumarsáide ar de bhanda atá cúng go maith é ar speictream fuinnimh atá i bhfad níos leithne.

Radar “speictream-leata” (6) — féach “Radar speictream-leata”.

Ciallaíonn “cobhsaíocht” (7) an diall caighdeánach (1 sigme) de chomhathrú paraiméadair ar leith óna luach calabraithe, é á thomhas faoi chúinsí cobhsaí teochta. Féadtar é sin a shloinneadh mar fheidhm d’am.

Ciallaíonn “Stáit ar/nach Páirtithe iad sa Choinbhinsiún maidir le hAirm Cheimiceacha” (1) na stáit a/nach bhfuil an Coinbhinsiún ar Chosc maidir le Forbairt, le Táirgeadh, le Carnadh agus le hÚsáid Arm Ceimiceach i bhfeidhm iontu.

Ciallaíonn “foshraith” (3) leathán de bhunábhar, bíodh nó ná bíodh gréasán idirnaisc ann, ar féidir ‘comhpháirteanna scoite’ nó ciorcaid iomlánaithe a chur air nó isteach ann.

: ‘Comhpháirt scoite’: ‘eilimint ciorcaid’ a dhéantar a phacáistiú léi féin agus a bhfuil a naisc sheachtracha féin aici.

: ‘Eilimint ciorcaid’: cuid fheidhmeach aonair de chiorcad leictreonach, bíodh sí gníomhach nó éighníomhach, mar shampla aon dé-óid amháin, aon trasraitheoir amháin, aon fhriotóir amháin, aon toilleoir amháin, etc.

Ciallaíonn “crotáin foshraithe” (6) comhdhúile monailiotacha a bhfuil toisí acu atá oiriúnach do tháirgeadh eilimintí optúla amhail scátháin nó fuinneoga optúla.

Is éard atá i gceist le “fo-aonad tocsaine” (1) comhpháirt de “thocsain” iomlán ar comhpháirt scoite é ó thaobh strúchtúir agus feidhme de.

Ciallaíonn “for-chóimhiotail” (2 9) cóimhiotail de bhun nicile, cóbailt nó iarainn a bhfuil láidreachtaí acu atá níos fearr ná aon chóimhiotal sa sraith AISI 300 ag teochtaí níos airde ná 922 K (649 °C) faoi chúinsí diana comhshaoil agus oibriúcháin.

Ciallaíonn “forsheoltach” (1 3 5 6 8) ábhair, i.e. miotail, cóimhiotail nó comhdhúile, ar féidir leo an fhriotaíocht leictreach ar fad a chailleadh, i.e. ar féidir leo seoltacht leictreach gan teorainn a shroicheadh agus ar féidir leo sruthanna an-mhór leictreachais a iompar gan téamh Joule.

: Déantar staid “fhorsheoltach” ábhair a shainthréithriú go haonar le “teocht chriticiúil”, réimse maighnéadach criticiúil, ar feidhm é den teocht, agus dlús srutha criticiúil ar feidhm é den réimse maighnéadach agus den teocht araon.

Ciallaíonn “léasar for-ardchumhachta” (“SHPL”) (6) “léasar” atá in ann fuinneamh aschurtha ar mó é ná 1 kJ a sheachadadh (an t-iomlán nó aon chuid de) laistigh de 50 ms nó a bhfuil meánchumhacht nó cumhacht CW aige ar mó í ná 20 kW.

Ciallaíonn “foirmiú sárphlaisteach” (1 2) próiseas dífhoirmiúcháin ina mbaintear úsáid as teas do mhiotail arb é is príomhthréith dóibh luachanna ísle fadaithe (níos lú ná 20 %) a bheith acu ag an bpointe briste mar a chinntear é ag teocht an tseomra de réir ghnáth-thástáil an nirt inteannta, chun faduithe a bhaint amach le linn na próiseála, ar dhá oiread níos mó iad, ar a laghad, ná na luachanna sin.

Ciallaíonn “algartam siméadrach” (5) algartam cripteagrafach ina n-úsáidtear an eochair chéanna don chriptiú agus don díchriptiú.

: Gnáthúsáid amháin den “algartam siméadrach” is ea le haghaidh rúndachta sonraí.

Ciallaíonn “loirg córais” (6) tuairiscí ar shuíomh eitilte eitleáin atá comhghaolaithe (comhtháthú na sonraí sprice radair do shuíomh an phlean eitilte), nuashonraithe agus próiseáilte agus atá ar fáil do stiúrthóirí láraonaid an Rialaithe Aerthráchta.

Ciallaíonn “ríomhaire eagair shiostólaigh” (4) ríomhaire ina bhfuil sreabh agus modhnú na sonraí inrialaithe ag an úsáideoir go dinimiciúil ag leibhéal an gheata loighce.

Ciallaíonn “téip” (1) ábhar a dhéantar as “monaifiliméid”, ‘duail’, “caisirníní”, “barrach” nó “snáth” srl., bíodh siad crosfhite nó aontreoch, agus a dhéantar a réamhthuile de ghnáth le roisín.

: Is burla de “mhonaifiliméid” (de bhreis agus 200 díobh de ghnáth) é ‘dual’ agus iad socraithe go comhthreomhar a bheag nó a mhór.

Ciallaíonn “teicneolaíocht” (GTN NTN All) sainfhaisnéis atá riachtanach chun earraí “a fhorbairt”, “a tháirgeadh” nó “a úsáid”. Is i bhfoirm ‘sonraí teicniúla’ nó i bhfoirm ‘cúnaimh theicniúil’ a bhíonn an fhaisnéis seo.

: D’fhéadfadh sé gur i bhfoirm treoracha, scileanna, oiliúna, eolais oibre agus seirbhísí comhairliúcháin a bheadh an ‘cúnamh teicniúil’ agus d’fhéadfadh sé freisin go mbeadh aistriú ‘sonraí teicniúla’ i gceist leis.

: D’fhéadfadh sé gur i bhfoirm treoirphleananna, pleananna, léaráidí, samhlacha, foirmlí, táblaí, dearaí agus sonraíochtaí innealtóireachta, lámhleabhar agus treoracha a bheadh na ‘sonraí teicniúla’ agus iad scríofa nó taifeadta ar mheáin eile nó ar ghairis eile amhail dioscaí, téipeanna agus cuimhní inléite amháin.

Ciallaíonn “fearsaid chlaontach” (2) fearsaid a bhfuil uirlis crochta uirthi agus a n-athraíonn suíomh uilleach lárlíne na fearsaide sin i leith aise eile, le linn an phróisis meaisínithe.

Is ionann “amthairiseach” (6) agus an t-am a ghlactar ón tráth a chuirtear spreagadh solais i bhfeidhm go dtí go mbaineann an incrimint reatha amach luach 1-1/e uair an luacha deiridh (i.e. 63 % den luach deiridh).

Ciallaíonn “scriútaí rinne” (9) comhpháirt fáinne sheasta (soladach nó deighilte) atá nasctha le dromchla laistigh chuasán an tuirbín innill nó gné ag barr lasmuigh de lann an tuirbín, lena soláthraítear séala gáis idir na comhpháirteanna seasta agus na comhpháirteanna rothlacha.

Ciallaíonn “smacht iomlán eitilte” (7): rialú uathoibríoch ar athróga staide “aerárthaigh” agus ar chonaire eitilte “aerárthaigh” chun spriocanna misin a bhaint amach agus athruithe fíor-ama i sonraí maidir le spriocanna, guaiseacha nó “aerárthaigh” eile á bhfreagrairt.

Ciallaíonn “ráta iomlán an aistrithe dhigitigh” (5) líon na ngiotán, lena n-áirítear giotáin an chódaithe línigh, na giotáin bhreise agus araile de réir an aonaid ama a théann idir an trealamh comhfhreagrach i gcóras tarchurtha dhigitigh.

: Féach freisin “ráta an aistrithe dhigitigh”.

Is ionann “barrach” (1) agus burla de “mhonafiliméid” agus iad comhthreomharach a bheag nó a mhór de ghnáth.

Ciallaíonn “tocsainí” (1 2) tocsainí i bhfoirm ullmhóidí nó meascán a leithlisíodh d’aon ghnó, beag beann ar an modh táirgthe, seachas tocsainí atá ann mar ábhair shalaithe in ábhair eile amhail eiseamail phaiteolaíocha, barra, bia-ábhar nó stoc síolta de “mhiocrorgánaigh”.

Ciallaíonn “léasar aistrithe” (6) “léasar” ina bhflosctar an speiceas léasaithe trí aistriú fuinnimh le himbhualadh idir adamh nó móilín neamh-léasaithe le speiceas d’adamh nó móilín léasaithe.

Ciallaíonn “intiúnta” (6) cumas “léasair” chun aschur leanúnach a tháirgeadh ar gach tonnfhad thar raon trasdulta “léasair” éagsúla. Táirgíonn “léasar” líne-inroghnaithe tonnfhaid scoite laistigh d’aon trasdul “léasair” amháin agus ní mheastar é a bheith “intiúnta”.

Ciallaíonn “aerfheithicil gan fhoireann” (“UAV”) (9) aon aerárthach atá in ann tús a chur le heitilt agus eitilt rialaithe agus loingseoireacht a choinneáil ar siúl gan aon fhoireann ann.

Ciallaíonn “úráiniam atá saibhrithe sna iseatóip 235 nó 233” (0) úráiniam ina bhfuil na hiseatóip 235 nó 233, nó an dá cheann díobh, agus iad i méideanna a fhágann gur mó an cóimheas líonmhaireachta de shuim an dá iseatóp sin leis an iseatóp 238 ná an cóimheas iseatóp 235 leis an iseatóp 238 ar ann dó sa nádúr (cóimheas iseatóip 0,71 faoin gcéad).

Ciallaíonn “úsáid” (GTN NTN All) oibriúchán, suiteáil (lena n-áirítear suiteáil ar an láthair oibre), cothabháil (seiceáil), deisiú, ollchóiriú agus athfheistiú.

“In-ríomhchláraitheacht atá inrochtana don úsáideoir” (6) an tsaoráid lena gceadaítear don úsáideoir “cláir” a chur isteach, a mhodhnú nó a athrú trí mhodhanna seachas:

a. Athrú fisiciúil sa sreangú nó sna hidirnaisc; nó

b. Socrú na rialuithe feidhme lena n-áirítear cur isteach paraiméadar.

Is éard atá i gceist le “vacsaín” (1): táirge míochaine i bhfoirmiú cógaiseolaíoch faoi cheadúnas ón údarás rialúcháin i dtír a tháirgthe nó i dtír a úsáide nó a bhfuil údarú chun triallacha margaidh nó cliniciúla faighte ina leith ón údarás sin, agus a ceapadh chun freagairt chosanta dhíonach a spreagadh i ndaoine nó in ainmhithe chun galar a chosc iontu siúd dá dtugtar é.

Ciallaíonn “adamhú folúis” (1) próiseas ina ndéantar braoiníní as sruth de mhiotal leáite, a bhfuil trastomhas acu arb ionann é agus 500 mionmhéadar nó ar lú é ná sin, trí mhear-eabhlóid gáis thuaslagtha ar a nochtadh d’fholús.

Ciallaíonn “aereiteoga geoiméadrachta athraithí” (7) flapaí nó cluaisíní cúlfhaobhair, nó sliosanna príomhfhaobhair nó sleabhcadh sróine ar mhaighdeog a úsáid, ar féidir a suíomh a rialú le linn eitilte.

Ciallaíonn “Snáth” (1) burla de ‘duail’ atá casta ar a chéile.

: Is burla de “mhonaifiliméid” (de bhreis agus 200 díobh de ghnáth) é ‘dual’ agus iad socraithe go comhthreomhar a bheag nó a mhór.

CATAGÓIR 0

ÁBHAIR NÚICLÉACHA, SAORÁIDÍ AGUS TREALAMH

0A

Córais, Trealamh agus Comhpháirteanna

0A001

“Imoibreoirí núicléacha” agus trealamh atá saindeartha nó sainullmhaithe dóibh agus comhpháirteanna lena n-aghaidh, mar a leanas:

a. “Imoibreoirí núicléacha”;

b. Soithí miotail, nó mórpháirteanna a dhéantar i gceardlann dóibh, lena n-áirítear ceann soithigh an imoibreora do bhrúshoitheach imoibreora, atá saindeartha nó sainullmhaithe chun glacadh le croí “imoibreora núicléach”;

c. Trealamh láimhsithe atá saindeartha nó sainullmhaithe chun breosla a chur isteach nó a bhaint amach as “imoibreoir núicléach”;

d. Riailmhaidí atá saindeartha nó sainullmhaithe chun an próiseas inscoilte a rialú in “imoibreoir núicléach”, bonneagair tacaíochta nó crochta dóibh, meicníochtaí tiomána agus feadáin treoracha na maidí;

e. Brúfheadáin atá saindeartha nó sainullmhaithe le go mbeidh siad in ann glacadh le heilimintí breosla agus leis an bpríomhfhuarthán in “imoibreoir núicléach” ag theocht oibriúcháin os cionn 5,1 MPa;

f. Miotal agus cóimhiotail siorcóiniam i bhfoirm feadán nó cóimeálacha d’fheadáin inar lú an coibhneas d’haifniam le siorcóiniam ná 1:500 cuid de réir meáchain, atá saindeartha nó sainullmhaithe chun a n-úsáide in “imoibreoir núicléach”;

g. Caidéil fuartháin atá saindeartha nó sainullmhaithe chun an príomhfhuarthán a imshruthú in “imoibreoir núicléach”;

h. ‘Feisteas inmheánach oibreora núicléach’ atá saindeartha nó sainullmhaithe chun a úsáide in “oibritheoir núicléach”, lena n-áirítear colúin tacaíochta don chroí, cainéil breosla, sciatha teirmeacha, sciatha, plátaí greille croí agus plátaí réscaiptheacha; : In 0A001.h. ciallaíonn ‘feisteas inmheánach imoibreora núicléach’ aon bhonneagar mór laistigh de shoitheach imoibreora a bhfuil feidhm amháin nó níos mó aige ar nós tacaíocht a thabhairt don chroí, ailíniú breosla a chothabháil, sruth an phriomhfhuartháin a dhíriú, sciatha radaíochta a sholáthair do shoitheach an imoibreora agus ionstraimiú laistigh den chroí a threorú.

i. Malartóirí teasa (gineadóirí gaile) atá saindeartha nó sainullmhaithe chun a n-úsáide i gciorcad an phríomhfhuartháin de “imoibreoir núicléach”;

j. Ionstraimí braite agus tomhaiste neodrón atá saindeartha nó sainullmhaithe chun leibhéil flox neodrón a thomas laistigh de chroí “imoibreoir núicléach”.

0B

Trealamh Tástála, Iniúchta agus Táirgeachta

0B001

Gléasra chun iseatóip de “úráiniam nádúrtha”, de “úráiniam ídithe” agus de “ábhair speisialta” a dheighilt, agus trealamh agus comhpháirteanna atá saindeartha nó sainullmhaithe lena n-aghaidh, mar a leanas:

a. Gléasra atá saindeartha chun iseatóip de “úráiniam nádúrtha”, de “úráiniam ídithe” agus de “ábhair speisialta” a dheighilt, mar a leanas: 1. Gléasra um dheighilt trí lártheifneoir gáis; 2. Gléasra um dheighilt trí idirleathadh gásach; 3. Gléasra um dheighilt aeraidinimiciúil; 4. Gléasra um dheighilt trí mhalartú ceimiceach; 5. Gléasra um dheighilt trí mhalartú ian; 6. Gléasra um dheighilt iseatóp trí ghal adamhach le léasar (AVLIS); 7. Gléasra móilíneach um dheighilt iseatóp le léasar (MLIS); 8. Gléasra um dheighilt plasma; 9. Gléasra um dheighilt leictreamaighnéadaigh;

b. Lártheifneoirí gáis agus cóimealacha agus comhpháirteanna, atá saindeartha nó sainullmhaithe don phróiseas deighilte le lártheifneoir gáis, mar a leanas: : In 0B001.b. ciallaíonn ‘ábhar le hardchóimheas neart-go-dlús’ aon cheann díobh seo a leanas: a. Cruach mártainsíte a bhfuil ar a cumas neart teanntachta deiridh de 2 050 MPa nó níos mó a bheith aici; b. Cóimhiotail alúmanaim a bhfuil ar a cumas neart teanntachta deiridh de 460 MPa nó níos mó a bheith acu; nó c. “Ábhair shnáithíneacha nó fhiliméadacha” a bhfuil “modal sonrach” acu ar mó é ná 3,18 × 106 m agus “neart teanntachta sonrach” ar mó é ná 76,2 × 103 m; 1. Lártheifneoirí gáis; 2. Cóimeálacha iomlána rótair; 3. Sorcóirí feadán rótair a bhfuil tiús ballaí 12 mm nó níos lú acu agus trastomhas atá idir 75 mm agus 400 mm acu, agus iad déanta as ‘ábhair le hardchóimheas neart-go-dlús’; 4. Fáinní nó boilg a bhfuil tiús ballaí 3 mm nó níos lú acu agus trastomhas atá idir 75 mm agus 400 mm acu, agus iad deartha chun taca logánta d’fheadán rótair nó chun líon feadán rótair a cheangal le chéile, agus iad déanta as ‘ábhair le ardchóimheas neart-go-dlús’; 5. Sciatha a bhfuil trastomhas idir 75 mm agus 400 mm acu le haghaidh a bhfeistithe laistigh d’fheadán rótair, agus iad déanta as ‘ábhair le hardchóimheas neart-go-dlús’; 6. Bunchaidhpeanna nó barrchaidhpeanna a bhfuil trastomhas idir 75 mm agus 400 mm acu le haghaidh a bhfeistithe laistigh d’fheadán rótair, agus iad déanta as ‘ábhair le hardchóimheas neart-go-dlús’; 7. Imthacaí maighnéadacha crochta arb é atá iontu maighnéad fáinneach atá ar crochadh laistigh de chásáil atá déanta as “ábhair atá díonach ar chreimeadh UF6” nó faoina chosaint, ar cásáil í a bhfuil meán maolúcháin inti agus a bhfuil an cúplán maighnéadach le polphíosa nó leis an dara maighnéad fosaithe le barrchaidhp an rótair; 8. Imthacaí sainullmhaithe arb é atá iontu cóimeáil de chupáin mhaighdeogacha agus í suite ar mhaolaire; 9. Caidéil mhóilíneacha arb é atá iontu sorcóirí a bhfuil eitrí meaisínithe go hinmheánach orthu nó eitrí héiliciúla easbhrúite orthu chomh maith le toill a meaisíníodh go hinmheánach; 10. Mótarstátair fáinne-chruthacha do mhótair ilphasacha sruth ailtéarnaigh histéiréiseacha (nó aimhleisceas) d’oibriúchán sioncronach laistigh d’fholús sa raon minicíochta 600 go 2 000 Hz agus laistigh de raon cumhachta 50 go 1 000 voltaimpéar; 11. Cásálacha/gabhdáin lártheifneoirí ina gcuirfear cóimeáil an fheadáin rótair de chuid láreifneora gáis, agus arb é atá iontu sorcóir righin a bhfuil tiús ballaí nach mó ná 30 mm acu agus cinn acu atá meaisínithe go beacht agus atá déanta as “ábhair atá díonach ar chreimeadh UF6” nó faoi chosaint na n-ábhar sin; 12. Scúip arb é atá iontu feadáin a bhfuil trastomhas inmheánach acu nach mó ná 12 mm, chun gás UF6 a eastóscadh ó fheadán rótair de chuid lártheifneora trí ghníomhú feadáin Pitot, agus atá déanta as “ábhair atá díonach ar chreimeadh UF6” nó faoi chosaint na n-ábhar sin; 13. Athróirí minicíochta (tiontairí nó inbhéartóirí) atá saindeartha nó sainullmhaithe chun mótorstátóirí a sholáthar chun lártheifneoirí gáis a shaibhriú, ar fíor ina leith gach ceann díobh seo a leanas, agus comhpháirteanna atá saindeartha lena n-aghaidh: a. Tá aschur ilphasach acu de 600 go 2 000 Hz; b. Tá rialú minicíochta acu atá níos fearr ná 0,1 %; c. Tá díchumadh armónach acu atá níos lú ná 2 %; agus d. Tá éifeachtúlacht acu atá níos mó ná 80 %; 14. Comhlaí boilg atá déanta as “ábhair atá díonach ar chreimeadh UF6” nó faoi chosaint na n-ábhar sin, a bhfuil trastomhas acu idir 10 mm agus 160 mm;

c. Trealamh agus comhpháirteanna, atá saindeartha nó sainullmhaithe do phróiseas deighilte trí idirleathadh gásach, mar a leanas: 1. Bacainní ar idirleathadh gásach atá déanta as ábhair mhiotalacha, ábhair pholaiméireacha nó ábhair cheirmeacha atá póiriúil agus ar ábhair iad “atá díonach ar chreimeadh UF6” agus méid póire acu atá idir 10 nm agus 100 nm, tiús de 5 mm nó níos lú, agus i gcás foirmeacha feadánacha, trastomhas de 25 mm nó níos lú; 2. Cásálacha d’idirleatóirí gásacha atá déanta as “ábhair atá díonach ar chreimeadh UF6” nó faoi chosaint na n-ábhar sin; 3. Comhbhrúiteoirí (de chineálacha: dearbh-dhíláithriúcháin, lártheifeach agus ais-sreafa) nó séidirí gáis a bhfuil toilleadh toirte súite acu de 1 m3/nóiméad nó níos mó de UF6 agus brú díluchtaithe acu nach mó ná 666,7 kPa, agus atá déanta as “ábhair atá díonach ar chreimeadh UF6” nó faoi chosaint na n-ábhar sin; 4. Séalaí d’fhearsaidí rothlacha do chomhbhrúiteoirí nó do shéidirí atá sonraithe in 0B001.c.3. agus atá deartha do ráta sceite-isteach sciath gáis ar lú é ná 1 000 cm3/nóiméad; 5. Malartóirí teasa déanta as alúmanam, copar, nicil nó cóimhiotail a bhfuil níos mó ná 60 faoin gcéad nicil ann, nó comhcheangail de na miotail sin mar fheadáin cumhdaithe, atá deartha chun oibriú ag brú fo-atmaisféarach agus ráta sceite acu lena dteorannaítear an t-ardú brú go níos lú ná 10 Pa in aghaidh na huaire faoi dhifreálach brú 100 kPa; 6. Comhlaí boilg atá déanta as “ábhair atá díonach ar chreimeadh UF6” nó atá faoi chosaint na n-ábhar sin, agus a bhfuil trastomhas acu idir 40 mm agus 1 500 mm;

d. Trealamh agus comhpháirteanna, atá saindeartha nó sainullmhaithe do phróiseas deighilte aeraidinimiciúil, mar a leanas: 1. Soic deighilte arb é atá iontu cainéil chuaracha scoilt-chruthacha a bhfuil ga cuaire acu ar lú é ná 1 mm, atá díonach ar chreimeadh UF6, agus a bhfuil faobhar scine laistigh den soc lena ndeighltear an gás ina dhá shruth agus é ag sreabhadh tríd an soc; 2. Feadáin shorcóireacha nó chónúla a bhfuil ionraonta tadhlaíocha sreabh-thiománta acu (feadáin cuilithe), atá déanta as “ábhair atá díonach ar chreimeadh UF6” nó faoi chosaint na n-ábhar sin agus a bhfuil trastomhas acu idir 0,5 cm agus 4 cm agus coibhneas fad go trastomhas acu de 20:1 nó níos lú agus ionraon tadhlaíoch amháin nó níos mó acu; 3. Comhbhrúiteoirí (de chineálacha: dearbh-dhíláithriúcháin, lártheifeach agus ais-sreafa) nó séidirí gáis a bhfuil toilleadh toirte súite acu de 2 m3/nóiméad nó níos mó, agus atá déanta as “ábhair atá díonach ar chreimeadh UF6” nó faoi chosaint na n-ábhar sin, agus séalaí d’fhearsaidí rothlacha lena n-aghaidh; 4. Malartóirí teasa atá déanta as “ábhair atá díonach ar chreimeadh UF6” nó faoi chosaint na n-ábhar sin; 5. Cásálacha d’eilimintí an deighilte aeraidinimiciúil, atá déanta as “ábhair atá díonach ar chreimeadh UF6” nó faoi chosaint na n-ábhar sin, le go mbeidh feadáin cuilithe nó soic deighilte iontu; 6. Comhlaí boilg atá déanta as “ábhair atá díonach ar chreimeadh UF6” nó faoi chosaint na n-ábhar sin, a bhfuil trastomhas acu idir 40 mm agus 1 500 mm; 7. Córais próisis chun UF6 a dheighilt ó ghás iompróra (hidrigin nó héiliam) go dtí cion 1 ppm UF6 nó níos lú, lena n-áirítear: a. Malartóirí teasa crióigineacha agus crióidheighilteoirí a bhfuil ar a gcumas teochtaí de 153 K (– 120 °C) nó níos ísle ná sin a bhaint amach; b. Aonaid chrióigineacha chuisniúcháin a bhfuil ar a gcumas teochtaí de 153 K (– 120 °C) nó níos ísle ná sin a bhaint amach; c. Soc deighilte nó aonaid feadáin chuilithe do dheighilt UF6 ó ghás iompróra; d. Fuarghaistí UF6 a bhfuil ar a gcumas teochtaí de 253 K (– 20 °C) nó níos lú a bhaint amach;

e. Trealamh agus comhpháirteanna, atá saindeartha nó sainullmhaithe do phróiseas deighilte trí mhalartú ceimiceach, mar a leanas: 1. Bíogcholúin leacht-leacht mearmhalartaithe a bhfuil am fanachta céime acu de 30 soicind nó níos lú agus atá díonach ar aigéad hidreaclórach tiubhaithe (e.g. atá déanta as ábhair oiriúnacha phlaisteacha amhail polaiméirí fluaracharbóin nó gloine) nó atá faoi chosaint na n-ábhar sin; 2. Teagmhálaithe lártheifeacha leacht-leacht mearmhalartaithe a bhfuil am fanachta céime acu de 30 soicind nó níos lú agus atá díonach ar aigéad hidreaclórach tiubhaithe (e.g. atá déanta as ábhair oiriúnacha phlaisteacha amhail polaiméirí fluaracharbóin nó polaiméirí gloine) nó faoi chosaint na n-ábhar sin; 3. Cealla dí-ocsaídiúcháin leictrimeicniúla atá díonach ar thuasleagain d’aigéad hidreaclórach, chun úráiniam a dhí-ocsaídiú ó stáid amháin fiúsachta go ceann eile; 4. Trealamh fothaithe de chealla leictriceimiceacha dí-ocsaídiúcháin chun U + 4 a thabhairt ón sruth orgánach agus, i gcás na gcodanna sin atá i dteagmháil le sruth an phróisis, atá déanta as ábhair oiriúnacha (e.g. gloine, polaiméirí fluaracharbóin, sulfáit de polaifeinil, sulfón de poiléitear agus graifít tuilithe le roisín) nó atá faoi chosaint na n-ábhar sin; 5. Córais ullmhúcháin fothaithe chun tuaslagán ardíonachta clóiríd d’alúmanam arb é atá iontu tuaslagadh, eastóscadh tuaslagóirí agus/nó trealamh malartaithe ian le haghaidh íonúcháin agus cealla leicrealaíocha le haghaidh úráiniam U + 6 nó U + 4 a dhí-ocsaídiú go dtí úráiniam U + 3; 6. Córais ocsaídiúcháin úráiniam d’ocsaídiú U + 3 go dtí U + 4;

f. Trealamh agus comhpháirteanna atá saindeartha nó sainullmhaithe do phróiseas deighilte trí mhalartú ian, mar a leanas: 1. Roisíní mear-imoibrithe ianmhalartaithe, roisíní peillicín nó roisíní maicreangachúla póiriúla ina bhfuil na grúpaí gníomhacha um malartú ceimiceach teoranta go cumhdach ar dhromchla struchtúr taca atá neamhghníomhach agus póiriúil, agus struchtúir chomhchodacha eile in aon fhoirm oiriúnach, lena n-áirítear cáithníní nó snáithíní, a bhfuil trastomhas acu de 0,2 mm nó níos lú, agus atá díonach ar aigéad hidreaclórach tiubhaithe agus atá deartha le go mbeidh leath-am ráta malartaithe acu ar lú ná 10 soicind é agus le bheith in ann feidhmiú ag teochtaí sa raon 373 K (100 °C) go dtí 473 K (200 °C); 2. Colúin (shorcóireacha) mhalartaithe ian a bhfuil trastomhas acu ar mó é ná 1 000 mm, atá déanta as ábhair atá díonach ar aigéad hidreaclórach tiubhaithe (mar shampla tíotáiniam nó plaistigh fhluaracharbóin) nó atá faoi chosaint na n-ábhar sin agus atá in ann feidhmiú ag teochtaí sa raon 373 K (100 °C) go dtí 473 K (200 °C) agus ag brúnna os cionn 0,7 MPa; 3. Córais aife um malartú ian (córais cheimiceacha nó leictriceimiceacha dí-ocsaídiúcháin nó córais cheimiceacha nó leictriceimiceacha mhaolaithe) le haghaidh athghiniúint na n-oibreán ceimiceach dí-ocsaídiúcháin nó ocsaídiúcháin a úsáidtear i gcascáidí saibhrithe um malartú ian;

g. Trealamh agus comhpháirteanna atá saindeartha nó sainullmhaithe do phróiseas deighilte iseatóp trí ghal adamhach le “léasar” (AVLIS), mar a leanas: 1. Gunnaí leictreonléis stiall ardchumhachta nó gunnaí leictreonléis scanacháin agus cumhacht sheachadta acu ar mó í ná 2,5 kW/cm le húsáid i gcórais ghalaithe úráiniam; 2. Córais láimhseála úráiniam leachtaigh le haghaidh úráiniam leáite nó le haghaidh cóimhiotal úráiniam, arb é atá iontu breogáin atá déanta as ábhair oiriúnacha atá díonach ar chreimeadh agus ar theas (e.g. tantalam, graifít itria-bhrataithe, graifít atá brataithe hocsaídí tearc-chré eile nó le meascáin díobh) nó faoi chosaint na n-ábhar sin, agus trealamh fuaraithe do na breogáin; NB: FÉACH FREISIN 2A225. 3. Córais tiomsaithe táirgí agus fuíll atá déanta as ábhair atá díonach ar theas agus ar chreimeadh ó ghal nó ó leacht an úráiniam mhiotalaigh nó atá líneáilte leis na hábhair sin, amhail graifít itria-bhrataithe nó tantalam; 4. Cásálacha do mhodúil um dheighilt (soithí sorcóireacha nó dronuilleogacha) ina mbeidh foinse ghail an úráiniam mhiotalaigh, an gunna leictreoinléis agus na tiomsitheoirí táirgí agus fuíll; 5. “Léasair” nó córais “léasair” chun iseatóip úráiniam a dheighilt le cobhsaitheoir speictrim minicíochta agus chun feidhmiú ar feadh tréimhsí fada ama; NB: FÉACH 6A005 AGUS 6A205 FREISIN.

h. Trealamh agus comhpháirteanna atá saindeartha agus sainullmhaithe do phróiseas um dheighilt mhóilíneach iseatóp le léasar (MLIS) nó d’imoibriúchán léasar-ghníomhachtaithe ceimiceach atá iseatóp-roghnaíoch (CRISLA), mar a leanas: 1. Soic fhorshonacha um fhairsingiú do mheascáin fhuaraithe de UF6 agus gás iompróra go dtí 150 K (– 123 °C) nó níos lú agus iad déanta as “ábhair atá díonach ar chreimeadh ó UF6”; 2. Tiomsaitheiorí táirgí peinteafhluairíde úráiniam (UF5) arb é atá iontu scagaire, tiomsaitheoirí den chineál imbhuailte nó cioclóin nó teaglamaí díobh, agus atá déanta as “ábhair atá díonach ar chreimeadh ó UF5/UF6”; 3. Comhbhrúiteoirí atá déanta as “ábhair atá díonach ar chreimeadh UF6”, agus séalaí d’fhearsaidí rothlacha lena n-aghaidh; 4. Trealamh chun UF5 (soladach) a fhluairíniú go UF6 (gás); 5. Córais próisis chun UF6 a dheighilt ó ghás iompróra (e.g. nítrigin nó argón) lena n-áirítear: a. Malartóirí teasa crióigineacha agus crióidheighilteoirí a bhfuil ar a gcumas teochtaí de 153 K (– 120 °C) nó níos lú a bhaint amach; b. Aonaid chrióigineacha chuisniúcháin a bhfuil ar a gcumas teochtaí de 153 K (– 120 °C) nó níos lú a bhaint amach; c. Fuarghaistí UF6 a bhfuil ar a gcumas teochtaí de 253 K (– 20 °C) nó níos lú a bhaint amach; 6. “Léasair” nó córais “léasair” chun iseatóip úráiniam a dheighilt le cobhsaitheoir speictrim minicíochta agus chun feidhmiú ar feadh tréimhsí fada ama; NB: FÉACH 6A005 AGUS 6A205 FREISIN.

i. Trealamh agus comhpháirteanna atá saindeartha nó sainullmhaithe do phróiseas deighilte plasma, mar a leanas: 1. Foinsí cumhachta micreathoinne agus aintéiní chun iain a tháirgeadh nó a luathú, a bhfuil minicíocht aschurtha acu ar mó í ná 30 GHz agus meánchumhacht aschurtha acu ar mó í ná 50 kW; 2. Cornaí ardmhinicíochta floscacháin ian le haghaidh minicíochtaí ar airde iad ná 100 kHz agus a bhfuil ar a gcumas meánchumhacht ar airde í ná 40 kW a láimhseáil; 3. Córais ghiniúna do phlasma úráiniam; 4. Córais láimhseála miotal leachtach le haghaidh úráiniam leáite nó le haghaidh cóimhiotal úráiniam, arb é atá iontu breográin atá déanta as ábhair oiriúnacha atá díonach ar chreimeadh agus ar theas (e.g. tantalam, graifít itria-bhrataithe, graifít atá brataithe le hocsaídí tearc-chré eile nó le meascáin díobh) nó faoi chosaint na n-ábhar sin, agus trealamh fuaraithe do na breogáin; NB: FÉACH FREISIN 2A225. 5. Tiomsaitheoirí táirgí agus fuíll atá déanta as ábhair atá díonach ar theas agus ar chreimeadh ó ghal nó ó leacht úráiniam mhiotalaigh nó atá faoi chosaint na n-ábhar sin, amhail graifít itria-bhrataithe nó tantalam; 6. Cásálacha (sorcóireacha) do mhodúil um dheighilt ina gcuirfí foinse an phlasma úráiniam, an corna tiomána radaimhinicíochta agus na tiomsaitheoirí táirgí agus fuíll agus atá déanta as ábhar oiriúnach neamh-mhaighnéadach (e.g. cruach dhosmálta);

j. Trealamh agus comhpháirteanna atá saindeartha nó sainullmhaithe do phróiseas deighilte leictreamaighnéadach, mar a leanas: 1. Foinsí ian, idir aonar agus iolrach, arb é atá iontu foinse gaile, ianaitheoir, agus léasluasaire atá déanta as ábhair oiriúnacha neamh-mhaighnéadacha (e.g. graifít, cruach dhosmálta, nó copar) agus a bhfuil ar a gcumas sruth léis ian iomlán de 50 mA nó níos mó a sholáthair; 2. Plátaí tiomsaithe ian do thiomsú léasacha ian úráiniam atá saibhrithe nó ídithe, arb é atá sna plátaí dhá scoilt nó níos mó agus pócaí agus atá déanta as ábhair oiriúnacha neamh-mhaighnéadacha (e.g. graifít nó cruach dhosmálta); 3. Cásálacha folúis do dheighilteoirí leictreamaighnéadacha úráiniam atá déanta as ábhair neamh-mhaighnéadacha (e.g. cruach dhosmálta) atá deartha chun oibriú ag brúnna de 0,1 Pa nó níos ísle; 4. Píosaí poil maighnéid a bhfuil trastomhas ach ar mó é ná 2 m; 5. Soláthairtí cumhachta ardvoltais le haghaidh foinsí ian, ar fíor ina leith na tréithe uile seo a leanas: a. Tá sé ar a gcumas oibriú go leanúnach; b. Tá aschur voltais de 20 000 V nó níos mó acu; c. Tá aschur srutha de 1 A nó níos mó acu; agus d. Tá rialú voltais acu ar fearr é ná 0,01 % ar feadh tréimhse 8 n-uaire; NB: FÉACH FREISIN 3A227. 6. Soláthraiti cumhachta maighnéadaigh (ardchumhacht, sruth díreach) ar fíor ina leith gach ceann díobh seo a leanas: a. Tá ar a gcumas oibriú go leanúnach le haschur srutha de 500 A nó níos mó ag voltas de 100 V nó níos mó; agus b. Tá rialú voltais nó rialú srutha acu ar fearr é ná 0,01 % ar feadh tréimhse 8 n-uaire; NB: FÉACH FREISIN 3A226.

0B002

Córais chúntacha atá saindeartha nó sainullmhaithe, trealamh nó comhpháirteanna, mar a leanas, do ghléasra deighilte iseatóp atá sonraithe in 0B001, atá déanta as “ábhair atá díonach ar chreimeadh ó UF6” nó faoi chosaint na n-ábhar sin:

a. Hidreachláibh fothaithe, oighinn nó córais a úsáidtear chun UF6 a chur chuig próiseas an tsaibhrithe;

b. Dínéalathóirí nó fuarghaistí a mbaintear úsáid astu chun UF6 a bhaint amach as próiseas an tsaibhrithe chun é a aistriú ar a théamh;

c. Stáisiúin táirgí agus fuíll chun UF6 a aistriú isteach i ngabhdáin;

d. Stáisiúin leachtaithe nó soladaithe a mbaintear úsáid astu chun UF6 a bhaint amach as próiseas an tsaibhrithe trína chomhbhrú, a fhuarú agus trína aistriú go foirm leachtach nó soladach;

e. Córais píobánra agus ceanntáisc atá saindeartha nó sainullmhaithe chun UF6 a láimhseáil i gcascáidí an idirleata ghásaigh, i gcascáidí láreifeacha agus aeraidinimicúla;

f. 1. Ilphíobáin folúis nó ceanntáisc folúis a bhfuil toilleadh súite de 5 m3/nóiméad nó níos mó acu; nó 2. Caidéil folúis atá saindeartha le haghaidh úsáide in atmaisféir ina bhfuil UF6;

g. Mais-speictriméadair/fóinsí ian UF6 atá saindeartha nó sainullmhaithe chun samplaí ar-líne a ghlacadh d’fhothú, de tháirgí nó d’fhuíoll ó shruthanna gáis UF6 agus ar fíor ina leith na tréithe uile seo a leanas: 1. Tá taifeach aonaid do mhais níos mó ná 320 amu acu; 2. Tá foinsí ian acu atá déanta as niocróm nó monal nó atá líneáilte leo nó atá nicilphlátáilte; 3. Tá foinsí d’ianú tuairgneála leictreon acu; agus 4. Tá córas tiomsaithe acu atá oiriúnach d’anailís iseatópach.

0B003

Gléasra do thiontú an úráiniam agus trealamh atá saindeartha agus sainullmhaithe lena aghaidh, mar a leanas:

a. Córais do thiontú thiúcháin mhéine an úráiniam go UO3;

b. Córais do thiontú UO3 go UF6;

c. Córais do thiontú UO3 go UO2;

d. Córais do thiontú UO2 go UF4;

e. Córais do thiontú UF4 go UF6;

f. Córais do thiontú UF4 go miotal úráiniam;

g. Córais do thiontú UF6 go UO2;

h. Córais do thiontú UF6 go UF4;

i. Córais do thiontú UO2 go UC14.

0B004

Gléasra do tháirgeadh nó do thiúchan tromuisce, deoitéiriam agus comhdhúilí eile deoitéiriam agus trealamh atá saindeartha nó sainullmhaithe lena aghaidh, mar a leanas:

a. Gléasra do tháirgeadh tromuisce, do tháirgeadh deoitéiriam nó do tháirgeadh comhdhúilí de dheoitéiriam, mar a leanas: 1. Gléasra malartaithe do shuilfíd hidrigin-uisce; 2. Gléasra malartaithe don amóinia-hidrigin;

b. Trealamh agus comhpháirteanna, mar a leanas: 1. Túir mhalartaithe don suilfíd hidrigin-uisce atá déanta as mínchruach carbóin (e.g. ASTM A516) a bhfuil trastomhais d’idir 6 m agus 9 m acu, agus a bhfuil ar a gcumas feidhmiú ag brúnna ar mó iad ná 2 MPa nó arb ionann iad le 2 MPa agus a bhfuil lamháltas creimthe de 6 mm nó níos mó acu; 2. Séidirí nó comhbhrúiteoirí lártheifeacha aonchéimeacha, ísealbhrú (i.e. 0,2 MPa) do chiorclú gáis suilfíde hidrigin (i.e. gás a bhfuil níos mó ná 70 % H2S ann) a bhfuil cumas tréchuir acu ar mó é ná 56 m3/soicind nó arb ionann é le 56 m3/soicind nuair a bhíonn siad ag feidhmiú ag brúnna ar mó iad ná 1,8 MPa súite agus a bhfuil séalaí acu atá deartha do sheirbhís fhliuch H2S; 3. Túir mhalartaithe don amóinia-hidrigin arb airde iad ná 35 m nó arb ionann airde dóibh agus 35 m agus a bhfuil trastomhais idir 1,5 m agus 2,5 m acu agus a bhfuil ar a gcumas feidhmiú ag brúnna ar mó iad ná 15 MPa; 4. Gléasra inmheánach túir, lena n-áirítear teagmhálaithe céime, agus caidéil céime, lena n-áirítear iad siúd atá intumtha, do tháirgeadh tromuisce tríd an bpróiseas malartaithe amóinia-hidrigin; 5. Scoilteoirí amóinia a bhfuil brúnna oibríochta acu ar mó iad ná 3 MPa nó arb ionann iad le 3 MPa, do tháirgeadh tromuisce tríd an bpróiseas malartaithe amóinia-hidrigin; 6. Anailíseoirí ionsúcháin infridheirg a bhfuil ar a gcumas anailís ar-líne hidrigine/deoitéiriam a dhéanamh i gcás inar mó tiúchain an deoitéiriam ná 90 % nó inarb ionann é agus 90 %; 7. Dóirí catalaíocha chun gás deoitéiriam saibhrithe a thiontú go tromuisce tríd an bpróiseas malartaithe amóinia-hidrigin; 8. Córais iomlána uasghrádaithe tromuisce, nó colúin lena n-aghaidh, chun tromuisce a uasghrádú go tiúchan deoitéiriam ar ghrád imoibreora.

0B005

Gléasra atá saindeartha chun eilimintí breosla “imoibreora núicléach” a mhonarú, agus trealamh atá saindeartha nó sainullmhaithe lena aghaidh.

: Le gléasra chun eilimintí breosla “imoibreora núicléach” a mhonarú, áirítear trealamh: a. A mbíonn teagmháil dhíreach de ghnáth aige le sreabh táirgthe na n-ábhar núicléach nó a mbaintear úsáid as chun an sreabh sin a phróiseáil nó a rialú go díreach; b. A mbaintear úsáid as chun na hábhair núicléacha a shéalú laistigh den chumhdach; c. A mbaintear úsáid as chun iomláine an chumhdaigh nó an tséala a sheiceáil; nó d. A mbaintear úsáid as chun cóireáil deiridh an bhreosla shéalaithe a sheiceáil.

0B006

Gléasra chun eilimintí ionradaithe breosla “imoibreora núicléach” a athphróiseáil, agus trealamh agus comhpháirteanna atá saindeartha nó sainullmhaithe lena aghaidh.

: Áirítear le 0B006: a. Gléasra chun eilimintí ionradaithe breosla “imoibreora núicléach” a athphróiseáil, lena n-áirítear trealamh agus comhpháirteanna a mbíonn teagmháil dhíreach de ghnáth acu leis an mbreosla ionradaithe nó a mbaintear úsáid astu chun an breosla ionradaithe agus príomhsreabhanna táirgthe na n-ábhar núicléach agus na n-ábhar inscoilte a rialú go díreach; b. Meaisíní gearrtha nó mionstiallta eilimintí breosla, i.e. trealamh cianoibrithe chun cóimeálacha breosla, burlaí nó maidí breosla ionradaithe an “imoibreora núicléach” a ghearradh, a smiotadh, a mhionstialladh nó a bhearradh; c. Tuaslaigeoirí, dabhcha atá sabháilte go criticiúil (e.g. dabhcha trastomhais bhig, dabhcha fáinneacha nó leice) atá saindeartha nó sainullmhaithe chun breosla ionradaithe “imoibreora núicléach” a thuaslagadh, a bhfuil ar a gcumas leachta an-chreimneach teo a sheasamh, agus ar féidir iad a cianluchtú agus a chianchothabháil; d. Eastarraingteoirí tuaslagóirí agus trealamh próiseála ian-mhalartaithe atá saindeartha nó sainullmhaithe chun a n-úsáide i ngléasra athphróiseála do “úráiniam nádúrtha”, do “úráiniam ídithe”, nó do “ábhair speisialta inscoilte” atá ionradaithe; e. Soithí coinneála nó stórála atá saindeartha chun bheith sabháilte go criticiúil agus chun bheith díonach ar éifeachtaí creimithe an aigéid nítrigh; : D’fhéadfadh go mbeadh na gnéithe seo a leanas ar roinnt le soithí coinneála nó stórála: 1. Ballaí nó struchtúir inmheánacha a bhfuil coibhéis bóróin acu (á ríomh do gach eilimint ann mar a shainmhínítear sa nóta go 0C004) den dó faoin gcéad ar a laghad; 2. Trastomhas uasta 175 mm do shoithí sorcóireacha; nó 3. Uasleithead 75 mm do shoitheach fáinneach nó leice. f. Ionstraimíocht rialaithe próiseas atá saindeartha nó sainullmhaithe chun faireachán agus rialú a dhéanamh ar athphróiseáil an “úráiniam nadúrtha”, an “úráiniam ídithe”, nó “ábhair speisialta inscoilte” atá ionradaithe.

0B007

Gléasra chun plútóiniam a thiontú, agus trealamh atá saindeartha nó sainullmhaithe lena aghaidh, mar a leanas:

a. Córais chun níotráit de phlútóiniam a thiontú go hocsaíd;

b. Córais chun miotail plútóiniam a tháirgeadh.

0C

Ábhair

0C001

“Úráiniam nádúrtha” nó “úráiniam ídithe” nó tóiriam i bhfoirm miotail, cóimhiotail, comhdhúile ceimicí nó tiúcháin agus aon ábhar eile ina bhfuil ceann amháin nó níos mó de na nithe réamhluaite;

: Ní rialaítear le 0C001 iad seo a leanas: a. Ceithre ghram de “úráiniam nádúrtha” nó de “úráiniam ídithe” nó níos lú ná sin nuair a choimeádtar é i gcomhpháirt bhraiteach in ionstraimí; b. “Úráiniam ídithe” atá sainmhonaraithe do na feidhmeanna neamh-núicléacha sibhialta seo a leanas: 1. Sciathú; 2. Pacáistiú; 3. Ballastaí a bhfuil mais acu nach mó í ná 100 kg; 4. Frithmheáchain a bhfuil mais acu nach mó í ná 100 kg; c. Cóimhiotail a bhfuil níos lú ná 5 % tóiriam iontu; d. Táirgí ceirmeacha a bhfuil tóiriam iontu agus a monaraíodh d’úsáid neamhnúicléach.

0C002

“Ábhair inscoilte speisialta”

: Ní rialaítear le 0C002 ceithre “ghram éifeachtacha” nó níos lú ná sin nuair a choimeádtar iad i gcomhpháirt bhraiteach in ionstraimí.

0C003

Deoitéiriam, tromuisce (ocsaíd deoitéiriam) agus comhdhúile eile deoitéiriam, agus meascáin agus tuaslagáin ina bhfaightear deoitéiriam, inarb mó é an cóimheas iseatópach deoitéiriam le hidrigin ná 1:5 000.

0C004

Graifít, ar ghrád núicléach, a bhfuil leibhéal íonachta aici ar lú é ná 5 chuid in aghaidh an mhilliúin de ‘choibhéis bhóróin’ agus a bhfuil dlús aici ar mó é ná 1,5 g/cm3.

NB: FÉACH 1C107 FREISIN.

: Ní rialaítear le 0C004 iad seo a leanas: a. Monaróirí graifíte a bhfuil mais acu ar lú í ná 1 kg, seachas na cinn atá saindeartha nó sainullmhaithe chun a n-úsáide in imoibreoir núicléach; b. Púdar graifíte.

: In 0C004, sainmhínítear ‘coibhéis bhóróin’ (CB) mar shuim CB z , d’eisíontas (seachas CB carbón ós rud é nach meastar carbón mar eisíontas) lena n-áirítear bórón, sa chás seo a leanas: BEZ (ppm) = CF × tiúchan de dhúil Z i bppm; agus gur σB agus σZ na trasghearrthacha gabhála neodrón teirmeach (i sciobóil) maidir le bórón a fhaightear go nádúrtha agus le dúil Z faoi seach; agus gur AB agus Az an mhais adamhach de bhórón a fhaightear go nádúrtha agus de dhúil Z faoi seach.

0C005

Comhdhúile nó púdair atá sainullmhaithe chun bacainní ar idirleathadh gásach a mhonarú, atá díonach ar chreimeadh UF6 (e.g. nicil nó cóimhiotal arb é nicil, ocsaíd alúmanaim nó polaiméirí hidreacarbóin iomlánfluairínithe 60 % nó níos mó dá meáchan), a bhfuil íonacht de 99,9 % nó níos dá meáchan acu, agus meánmhéid cáithníneach ar lú í ná 10 micriméadar, agus í á tomhas le caighdeán B330 an Chumainn Mheiriceánaigh um Thástálacha agus Ábhair (CMTA) agus arb ionann iontu méid na gcáithníní den chuid is mó.

0D

Bogearraí

0D001

“Bogearraí” atá saindeartha nó sainmhodhnaithe chun na hearraí atá sonraithe sa Chatagóir seo “a fhorbairt”, “a tháirgeadh” nó “a úsáid”.

0E

Teicneolaíocht

0E001

“Teicneolaíocht” mar a shainítear sa Nóta maidir leis an Teicneolaíocht Núicléach chun na hearraí atá sonraithe sa Chatagóir seo “a fhorbairt”, “a tháirgeadh” nó “a úsáid”.

CATAGÓIR 1

ÁBHAIR SPEISIALTA AGUS TREALAMH GAOLMHAR

1A

Córais, Trealamh agus Comhpháirteanna

1A001

Comhpháirteanna atá déanta as comhdhúile fluairínithe, mar a leanas:

a. Séalaí, gaiscéid, séaltáin nó máilíní breosla, atá saindeartha chun a n-úsáide in “aerárthach” nó san aeraspás, arb ionann iontu agus 50 % dá meáchan méid aon cheann de na hábhair atá sonraithe in 1C009.b. nó 1C009.c.;

b. Polaiméirí agus comhpholaiméirí písileictreacha, atá déanta as ábhair fluairíde vinilídéine (CAS 75-38-7), atá conraithe in 1C009.a., ar fíor ina leith gach ceann díobh seo a leanas: 1. Is i bhfoirm leatháin nó scannáin atá siad; agus 2. Tá tiús ar mó é ná 200 μm acu;

c. Séalaí, gaiscéid, suíonna comhla, máilíní nó scairteacha, ar fíor ina leith gach ceann díobh seo a leanas: 1. Tá siad déanta as fluaraileaistiméirí a bhfuil ar a laghad grúpa viniléitir amháin mar aonad comhdhéanaimh acu; agus 2. Tá siad saindeartha chun a n-úsáide in “aerárthach”, san aeraspás nó i ‘ndiúracáin’. : In 1A001.c., ciallaíonn ‘diúracán’ córais i